Ehdotus EUROOPAN PARLAMENTIN JA NEUVOSTON ASETUS eurooppalaisista yhteiskunnalliseen yrittäjyyteen erikoistuneista rahastoista /* KOM/2011/0862 lopullinen - 2011/0418 (COD) */





PERUSTELUT 1. EHDOTUKSEN TAUSTA Tämän ehdotuksen päätavoitteena on tukea yhteiskunnallisten yritysten markkinoita parantamalla näihin yrityksiin suuntautuvien sijoitusrahastojen varainhankinnan tehokkuutta. Yhteiskunnalliset yritykset[1] ovat EU:ssa kasvava toimiala. Yhteiskunnallisilla yrityksillä tarkoitetaan yrityksiä, joiden päätarkoitus on yhteiskunnallisten vaikutusten aikaansaaminen osakkeenomistajille tai muille asianosaisille tuotettavan voiton sijasta. Saadakseen aikaan yhteiskunnallisia vaikutuksia yhteiskunnalliset yritykset pyrkivät kehittämään liiketoimintaosaamistaan myös yrityksen rahoituksen alalla. Sektori on uusi, mutta nopeasti kasvava. Yrittäjyyttä maailmanlaajuisesti tarkastelevan Global Entrepreneurship Monitor 2009 -raportin mukaan tietyissä EU:n jäsenvaltioissa 3–7,5 prosenttia työvoimasta työskenteli erilaisissa yhteiskunnallisissa yrityksissä. Yhteiskunnalliset yritykset ovat lähes aina pk-yrityksiä. Yhteiskunnallisten yritysten yhteiskunnallinen tehtävä näkyy siinä, että niissä kiinnitetään runsaasti huomiota kestävään tai osallisuutta edistävään kehitykseen sekä EU-maiden yhteiskunnallisiin haasteisiin. Yhteiskunnallisiin yrityksiin sijoittamisella on siis todennäköisesti suurempi myönteinen yhteiskunnallinen vaikutus kuin sijoittamisella pk-yrityksiin yleensä. Esimerkiksi sijoitusyhtiö J. P. Morganin arvion mukaan yhteiskunnalliset sijoitukset saattavat kasvaa nopeasti runsaasti yli 100 miljardin euron arvoisiksi markkinoiksi[2], mikä havainnollistaa tämän nousevan sektorin mahdollisuuksia. Tämän sektorin jatkuvan kasvun ja menestyksen varmistamisella edistettäisiin siis arvokkaalla tavalla Eurooppa 2020 ‑strategian tavoitteita. Yhteiskunnallisten yritysten rahoituksesta huomattava osuus muodostuu erilaisista säätiöiltä, yksityishenkilöiltä tai julkiselta sektorilta saatavista avustuksista. Koska yhteiskunnalliset yrityksetkin ovat kuitenkin yrityksiä, niiden kestävä kasvu on sidoksissa niiden mahdollisuuksiin houkutella erilaisia sijoituksia ja ottaa käyttöön uusia rahoituslähteitä. Tässä EU:n sijoitusrahastomarkkinat ovatkin saaneet merkittävän roolin. Pääasiassa yhteiskunnallisiin yrityksiin sijoittavien sijoitusrahastojen markkinat ovat alkaneet muotoutua. Jotta tällaiset erikoisrahastot erottuvat yleisistä yhteiskunnallisesti vastuullisista investointirahastoista, nimitetään niitä tässä ehdotuksessa yhteiskunnalliseen yrittäjyyteen erikoistuneiksi rahastoiksi. Yhteiskunnalliseen yrittäjyyteen erikoistuneiden rahastojen kasvu on osoitus siitä, että monet sijoittajat ovat entistä kiinnostuneempia sijoittamaan – yleensä osana laajempaa sijoitussalkkua – kohteisiin, joiden tarkoituksena on saada aikaan myönteisiä yhteiskunnallisia vaikutuksia pelkän taloudellisen tuoton sijasta. Sääntelyssä ja markkinoilla todetut puutteet osoittavat, että yhteiskunnalliseen yrittäjyyteen erikoistuneiden rahastojen kasvua rajoittaa kaksi ongelmaa. EU:n ja kansallisen tason vaatimuksia lainsäädännössä ei ensinnäkään ole suunniteltu siten, että ne sallisivat tämänkaltaisten rahastojen pääomien hankinnan. Pääomien hankinta muista maista (rajat ylittävä pääomien hankinta) on kallista ja vaikeaa, koska suppealle joukolle ulkomaille suunnattuihin anteihin[3] osallistumista koskevat kansalliset säädökset ovat hajanaisia. Kun valikoiduille sijoittajille suunnatun annin on noudatettava toisistaan poikkeavia kansallisia säädöksiä, kyseisten rahastojen pääoman hinta nousee. Yhteiskunnalliseen yrittäjyyteen erikoistuneet rahastot eivät ole myöskään menestyneet kaikissa jäsenvaltioissa, vaan niiden maantieteellinen jakauma on tällä hetkellä epätasainen. Jäsenvaltioiden kuulemisen perusteella on selvää, että yhteiskunnalliseen yrittäjyyteen erikoistuneisiin rahastoihin sovelletaan useimmissa tapauksissa joko suunnattua antia koskevia yleisiä kansallisia säädöksiä tai vaihtoehtoisesti pääomasijoitus- tai riskipääomarahastoja koskevia erityissäännöksiä. Muutamissa jäsenvaltioissa on lisäksi erityissäännöksiä, jotka koskevat muunlaisia, myös piensijoittajille suunnattuja yhteiskunnallisia investointirahastoja. Näiden muuntyyppisten yhteiskunnallisten investointirahastojen kohteena eivät ole välttämättä pelkästään yhteiskunnalliset yritykset. Vaikutustenarviointia koskevat tiedot osoittavat, että yhteiskunnalliseen yrittäjyyteen erikoistuneita rahastoja koskevien kansallisten säädösten hajanaisuus sekä se, ettei säädöksiä ole mukautettu erityisesti yhteiskunnallisten yritysten tarpeisiin, on lisännyt kustannuksia ja vähentänyt kyseisten rahastojen mahdollisuutta käyttää pääomamarkkinoita tehokkaasti hyväkseen. Vaikka sijoittajat ovat erittäin kiinnostuneita yhteiskunnallisesti vastuullisista investointistrategioista, sääntelystä johtuva rasitus estää kooltaan tehokkaiden yhteiskunnalliseen yrittäjyyteen erikoistuneiden rahastojen syntymisen (keskimääräisen yhteiskunnalliseen yrittäjyyteen erikoistuneen rahaston hoitamat varat ovat harvoin yli 20 miljoonaa euroa). Toisekseen sijoittajilla, jotka voisivat sijoittaa yhteiskunnalliseen yrittäjyyteen erikoistuneisiin rahastoihin, on suuri määrä erilaisia yhteiskunnallisia sijoitusvaihtoehtoja. Lisäksi erilaisista yhteiskunnallisista sijoitusvaihtoehdoista, yhteiskunnallisten yritysten valitsemisesta tai arvottamisesta ja erilaisista yhteiskunnallisen vaikuttavuuden mittaustavoista on saatavilla vaihtelevasti tietoa. Rahastoille itselleen sekä niiden kohteena oleville yhteiskunnallisille yrityksille saattaa koitua kustannuksia päällekkäisistä tai keskenään kilpailevista edellä mainittuja kysymyksiä koskevista itsesääntelytoimista. Tämä vaikuttaa rahastojen luotettavuuteen ja uskottavuuteen sijoittajien silmissä. Nämä vaikeudet estävät pääomia virtaamasta tehokkaasti yhteiskunnalliseen yrittäjyyteen erikoistuneisiin rahastoihin ja samalla yhteiskunnallisiin yrityksiin itseensä, ja ne muodostavat esteen sijoitusalan sisämarkkinoiden syntymiselle tällä alalla. Näissä olosuhteissa on komissio sisämarkkinoiden toimenpidepaketissaan[4] pyrkinyt saattamaan alkuun useita toimia, joilla varmistetaan EU:n yhteiskunnallisten yritysten menestymismahdollisuudet. Toimilla puututaan myös edellä mainittuihin rahoitukseen liittyviin epäkohtiin. Nyt käsillä oleva, yhteiskunnalliseen yrittäjyyteen erikoistuneiden rahastojen eurooppalaista kehystä koskeva esitys on yksi kyseistä sitoumusta käytännön toimiksi muuttava aloite. Se muodostaa osan komission yhteiskunnallisen yrittäjyyden aloitteesta (KOM(2011) 682/2), jonka tavoitteena on puuttua laajempiin kysymyksiin tällä alalla. Ehdotetun asetuksen tavoitteena on saada aikaan lainsäädäntökehys, joka on mukautettu yhteiskunnallisten yritysten, kyseisten yritysten rahoittamista suunnittelevien sijoittajien sekä näiden kahden osapuolen välittäjinä toimivien erikoistuneiden sijoitusrahastojen tarpeiden mukaiseksi. Tavoitteena on määritellä selkeästi ominaisuudet, jotka erottavat yhteiskunnalliseen yrittäjyyteen erikoistuneet rahastot vaihtoehtoisista sijoitusrahastoista yleensä. Ainoastaan rahastot, joilla on nämä ominaisuudet, voivat kerätä pääomaa nyt ehdotettavan yhteiskunnalliseen yrittäjyyteen erikoistuneita rahastoja koskevan eurooppalaisen kehyksen puitteissa. Ehdotetulla asetuksella puututaan mainittuihin ongelmiin. Siinä otetaan käyttöön yhtenäiset vaatimukset, jotka koskevat eurooppalaisen yhteiskunnalliseen yrittäjyyteen erikoistuneen rahaston nimellä toimivien yhteissijoitusyritysten hoitajia. Siinä otetaan käyttöön myös sijoitussalkkua, sijoitustekniikoita sekä vaatimukset täyttävän yhteiskunnalliseen yrittäjyyteen erikoistuneen rahaston sijoituskohteeksi soveltuvia yrityksiä koskevia vaatimuksia. Lisäksi siinä otetaan käyttöön yhtenäisiä sääntöjä siitä, millaisille sijoittajille vaatimukset täyttävä yhteiskunnalliseen yrittäjyyteen erikoistunut rahasto voidaan suunnata, sekä siitä, millainen kyseisiä rahastoja markkinoivan hoitajan sisäisen organisaation on oltava. Koska eurooppalaisen yhteiskunnalliseen yrittäjyyteen erikoistuneen rahaston nimellä toimivien yhteissijoitusyritysten hoitajiin sovelletaan jatkossa samoja määräyksiä koko EU:ssa, hoitajat hyötyvät yhtenäisistä rekisteröintivaatimuksista sekä koko EU:n alueella voimassa olevasta passista, mikä auttaa osaltaan luomaan tasapuoliset toimintaedellytykset kaikille yhteiskunnallisen yrittäjyyden rahoitusmarkkinoiden osapuolille. Ehdotettu eurooppalaisia yhteiskunnalliseen yrittäjyyteen erikoistuneita rahastoja koskeva asetus täydentää ehdotettua riskipääomarahastoista annettavaa asetusta […]. Ehdotuksilla pyritään eri tavoitteisiin, ja hyväksymisensä jälkeen ehdotuksista tulee omat, toisistaan riippumattomat säädöksensä. Riskipääomarahastoissa keskitytään pääomarahoituksen antamiseen pk-yrityksille, mutta ne eivät yleensä täytä vaihtoehtoisten sijoitusrahastojen hoitajista annetussa direktiivissä 2011/61/EU säädettyä varaperustaista kynnysarvoa, johon suurten rahastojen hoitajille annettavat passit sidotaan. Vaikka yhteiskunnalliset yritykset ovat samalla pk-yrityksiä ja vaikka yhteiskunnallisiin yrityksiin suuntautuviin rahastoihin sovelletaan myös direktiivissä 2011/61/EU säädettyjä varaperustaisia kynnysarvoja, eurooppalaisia yhteiskunnalliseen yrittäjyyteen erikoistuneita rahastoja koskevassa asetuksessa esitetyissä mahdollisissa rahoitusvälineissä ei rajoituta vain pääomarahoitukseen, teknologia-alan uusyritysten tavanomaiseen välineeseen. Pääomarahoituksen lisäksi yhteiskunnalliset yritykset voivat turvautua myös muunlaiseen rahoitukseen, jossa yhdistetään julkista ja yksityistä rahoitusta, velkainstrumentteja tai pienlainoja. Ehdotettujen yhteiskunnalliseen yrittäjyyteen erikoistuvia rahastoja koskevien säännösten mukaan niille on siis tarjolla suurempi määrä vaatimukset täyttäviä sijoitusinstrumentteja kuin riskipääomarahastoille. Lisäksi yhteiskunnallisiin yrityksiin tehtyjä sijoituksia koskevat avoimuuskysymykset poikkeavat riskipääoma-alalla voimassa olevista yleisistä raportointivelvoitteista, sillä yhteiskunnalliseen yrittäjyyteen tehtävien sijoitusten tavoitteena on jonkinlainen ”yhteiskunnallinen tuotto” eli myönteisten yhteiskunnallisten vaikutusten aikaansaaminen. Esitettyjen säännösten tietyissä osioissa kiinnitetään huomiota yhteiskunnallisia vaikutuksia koskevaan tietoon, vaikutusten mittaamiseen sekä vaikutusten aikaansaamiseksi käytettyihin strategioihin. Näiden syiden vuoksi olisi parasta, että EU:lla olisi riskipääomia ja yhteiskunnallista yrittäjyyttä varten erilliset kehykset, jotka toimivat toisistaan riippumatta. Vielä olisi varmistettava, että eurooppalaisten yhteiskunnalliseen yrittäjyyteen erikoistuneiden rahastojen hoitajille sekä heidän hoitamilleen rahastoille tällä asetuksella annettavien oikeuksien toteutumista ei estetä verotuksella. Vaikka verotusta koskevat säännökset ovat tästä asetuksesta erillisiä, ne täydentävät sitä merkittävällä tavalla, mikä helpottaa toimivien eurooppalaisten yhteiskunnalliseen yrittäjyyteen erikoistuneiden rahastojen markkinoiden kehittymistä EU:ssa. Toimenpiteillä voitaisiin varmistaa, että pääomia virtaa tehokkaasti eurooppalaisiin yhteiskunnalliseen yrittäjyyteen erikoistuneisiin rahastoihin ja viime kädessä vaatimukset täyttäviin salkkuyrityksiin, joihin rahastot sijoittavat. 2. SIDOSRYHMIEN KUULEMISEN JA VAIKUTUSTEN ARVIOINNIN TULOKSET 2.1. Sidosryhmien kuuleminen Komission yksiköt käynnistivät 13 päivänä heinäkuuta 2011 julkisen kuulemisen toimenpiteistä, joilla voitaisiin parantaa yhteiskunnallisten yritysten rahoituksen saantia sijoitusrahastojen avulla. Kuuleminen päättyi 14 päivänä syyskuuta 2011[5]. Kuulemiseen tuli yhteensä 67 vastausta, ja niitä voi tarkastella osoitteessa http://ec.europa.eu/internal_market/consultations/2011/social_investment_funds_en.htm. Lisäksi Euroopan arvopaperikomitean välityksellä kuultiin myös valvonta- ja sääntelyviranomaisia esimerkiksi kyselyllä, jossa pyydettiin tietoja nykyisistä yhteiskunnallisia investointirahastoja koskevista kansallisista järjestelmistä yleensä, mukaan lukien yhteiskunnalliseen yrittäjyyteen erikoistuneet rahastot. Tämä liittyy komission laajempaan sisämarkkinoiden toimenpidepakettia koskevaan työhön ja kuulemiseen. Paketissa on myös kiinnitetty huomiota yhteiskunnallisiin yrityksiin ja niiden rahoitukseen, ja näitä seikkoja on kartoitettu yhdessä sidosryhmien ja kuulemiseen osallistuneiden tahojen kanssa. Tämän jälkeen komissio käynnistikin itsenäisen yhteiskunnallisen yrittäjyyden aloitteen, jonka puitteissa oli mahdollista neuvotella lisää sidosryhmien kanssa esimerkiksi toukokuussa 2011 pidetyssä työpajassa. 2.2. Vaikutusten arviointi Sääntelyn parantamista koskevan politiikkansa mukaisesti komissio on tehnyt vaikutustenarvioinnin eri toimintalinjoista. Tässä analyysissa havaittiin kaksi keskeistä ongelmaa: toisaalta sijoittajille ei ole saatavana riittävässä määrin tai vertailukelpoisessa muodossa tietoa yhteiskunnallisista yrityksistä, yhteiskunnalliseen yrittäjyyteen erikoistuneiden rahastojen noudattamasta sijoituspolitiikasta ja arvottamismenettelyistä sekä yhteiskunnallisten vaikutusten mittaamisesta. Toisaalta taas yhteiskunnallisiin yrityksiin sijoittamiseen erikoistuneiden organisaatioiden varainhankintaa koskevaa sääntelyä ei ole riittävästi mukautettu vastaamaan yhteiskunnalliseen yrittäjyyteen erikoistuneiden rahastojen erityistarpeita. Ensinnäkin markkinoilla toimivat tahot eivät luota saatavilla olevaan tietoon, eivät kykene ilman muuta tunnistamaan yhteiskunnallisiin yrityksiin erikoistuneita rahastoja eivätkä usko, että kyseisiin rahastoihin sijoittamalla voidaan saada aikaan yhteiskunnallisia vaikutuksia. Toinen ongelma liittyy sääntelyn puutteellisuuteen: avointen markkinoiden ulkopuolella tapahtuvaa varainhankintaa (suppealle joukolle suunnattuja anteja) ohjaavat kansalliset järjestelmät poikkeavat toisistaan, eikä niitä ole erityisesti mukautettu yhteiskunnalliseen yrittäjyyteen erikoistuneiden rahastojen tai niiden hoitajien tarpeita varten. Varainhankinta muista jäsenvaltioista on siis monimutkaista ja sitä koskevat säännökset kirjavia. Yhtenäisten EU:n tason säännösten puuttuessa yhteiskunnalliseen yrittäjyyteen erikoistuneiden rahastojen yhteiskunnallinen varainhankinta pysyy todennäköisesti kansallisena. Analyysissa on siis todettu kolme keskeistä tavoitetta: yhteiskunnallisiin yrityksiin erikoistuneiden sijoitusrahastojen selkeyden ja vertailtavuuden kehittäminen, yhteiskunnallisten vaikutusten arviointi- ja analysointityökalujen parantaminen sekä yhteiskunnallisiin yrityksiin erikoistuneiden rahastojen tarpeiden parempi esilletulo kyseisiin rahastoihin sovellettavissa säännöksissä kaikkialla EU:ssa. Näiden tavoitteiden näkökulmasta tutkittiin useita erilaisia vaihtoehtoja. Yhteiskunnalliseen yrittäjyyteen erikoistuneiden rahastojen selkeyden ja vertailtavuuden kehittämistä varten vaikutustenarvioinnissa tutkittiin erilaisia vaihtoehtoja, joilla avoimuutta voidaan lisätä itsesääntelyn (käytännesääntöjen), EU:n alueella käytettävän merkin käyttöönoton sekä säännösten noudattamista koskevien yhtenäistettyjen ja sitovien valvontatoimien avulla. Yhteiskunnallisten vaikutusten arviointi- ja analysointityökalujen parantamiseksi tutkittiin erilaisia toimia sidosryhmille tarkoitetun keskustelufoorumin perustamisesta arviointityökalujen EU:n tason yhtenäistämistä koskevan lisätutkimuksen käynnistämiseen. Rahastojen rajat ylittävän varainhankinnan ja muihin maihin suppealle joukolle suunnattuja anteja koskevan sääntely-ympäristön kehittämisessä vaihtoehtoja olivat muun muassa kansallisten suppealle joukolle suunnattuja anteja koskevien säännösten keskinäisen tunnustamisen parantaminen, riskipääomia koskevien sääntöjen hyödyntäminen myös yhteiskunnalliseen yrittäjyyteen erikoistuneiden rahastojen varainkeruun parantamisessa, näitä rahastoja varten suunnitellun varainhankintajärjestelmän laatiminen sekä erillisen eurooppalaisia rahastoja koskevan kehyksen luominen tällaisia rahastoja varten. Vaikutustenarvioinnissa päädyttiin kannattamaan erillistä kehystä rahastojen ja niitä koskevien sääntöjen määrittelyä varten, jotta varainkeruu omassa maassa ja muissa jäsenvaltioissa helpottuisi ja samalla luotaisiin eurooppalainen tuotemerkki yhteiskunnalliseen yrittäjyyteen erikoistuneille rahastoille, joilta vaaditaan tehokkaita avoimuutta koskevia toimenpiteitä. Vaihtoehtojen vaikutusten arviointi käsitti rahastoalalle, sijoittajille, yhteiskunnallisille yrityksille, yhteiskunnalle, valvonnasta vastaaville tahoille ja muille asianosaisille koituvien hyötyjen ja kustannusten arvioinnin. Parhaaksi katsottiin vaihtoehto, joka tarjoaa vahvimmat mahdollisuudet puuttua havaittuihin ongelmiin ja jossa sääntöjen noudattamisesta aiheutuvat kustannukset, joita vaihtoehdon johdosta koituu niille, joita uusi kehys koskee, todettiin kohtuullisiksi. Vaikutustenarviointilautakunnan 18 päivänä marraskuuta 2011 antamassa lausunnossa esittämät huomautukset on otettu vaikutustenarviointia koskevassa kertomuksessa huomioon. Tämän aloitteen laajempaa taustaa on selkeytetty entisestään osoittamalla, miten komission erilaiset yhteiskunnallisia yrityksiä koskevat aloitteet muodostavat yhdessä johdonmukaisen strategian. Ongelmien analyysia on vahvistettu ja siinä selvitetään entistä tarkemmin syyt, joiden vuoksi riskipääomarahastoja koskevalla aloitteella ei ole mahdollista puuttua yhteiskunnalliseen yrittäjyyteen erikoistuneiden rahastojen ongelmiin. Interventioiden logiikkaa ja eri vaihtoehtojen analyysia erityisesti mahdollisten sijoittajaryhmien näkökulmasta on selkeytetty entisestään. Nyt suunniteltujen sekä mahdollisesti myöhemmin tarpeelliseksi osoittautuvien toimenpiteiden sisältöä eritellään tarkemmin. Vaikutustenarviointia on parannettu esimerkiksi arvioimalla toimenpiteiden keskinäistä riippuvuutta siitä näkökulmasta, miten tehokkaita ne todennäköisesti ovat. Lisäksi seurantaan ja määräysten noudattamiseen liittyviä kysymyksiä on selkeytetty entisestään. 3. EHDOTUKSEN OIKEUDELLISET NÄKÖKOHDAT 3.1. Oikeusperusta Ehdotus perustuu Euroopan unionin toiminnasta tehdyn sopimuksen (SEUT-sopimuksen) 114 artiklaan, joka on sopivin oikeusperusta tällä alalla. Ehdotuksen päätavoitteena on parantaa eurooppalaisen yhteiskunnalliseen yrittäjyyteen erikoistuneen rahaston nimitystä hyödyntävien toimijoiden käyttämien markkinointitoimenpiteiden luotettavuutta ja oikeusvarmuutta. Tätä tarkoitusta varten ehdotuksessa otetaan käyttöön yhdenmukaisia normeja, jotka koskevat mainittua nimitystä käyttävien yhteistä sijoitustoimintaa harjoittavien rahastojen salkun koostumusta, vaatimukset täyttäviä sijoitusinstrumentteja sekä vaatimukset täyttäviä sijoituskohteita. Ehdotuksen mukaan otetaan käyttöön myös sääntöjä sellaisille sijoittajaryhmille, joille mainitunlaisiin sijoitusrahastoihin sijoittaminen on mahdollista. Asetusta pidetään soveliaimpana oikeudellisena välineenä, kun tarkoitus on ottaa käyttöön yhtenäiset, kaikille yhteiskunnallisten yritysten varainhankintamarkkinoille osallistuville tahoille suunnatut vaatimukset. Nämä tahot voivat olla niin sijoittajia, yhteiskunnalliseen yrittäjyyteen erikoistuneita rahastoja kuin yhteiskunnallisen yrittäjyyden rahoituksen kohdeyrityksiä. Asetusta pidetään myös soveliaimpana oikeudellisena välineenä, kun halutaan luoda yhtenäiset säännöt sille, kuka voi sijoittaa yhteiskunnalliseen yrittäjyyteen erikoistuneisiin rahastoihin, ketkä voivat käyttää nimitystä ”eurooppalainen yhteiskunnalliseen yrittäjyyteen erikoistunut rahasto” ja millaiset yritykset voivat saada rahoitusta kyseisen nimityksen ehdot täyttävistä rahastoista. Lisäksi asetusta pidetään soveliaimpana välineenä, kun tarkoitus on varmistaa, että kaikkia eurooppalaisia yhteiskunnalliseen yrittäjyyteen erikoistuneita rahastoja merkitseviä tahoja sekä kyseisten rahastojen käyttämiä sijoitusstrategioita ja -välineitä koskevat samat vaatimukset. Tämän asetuksen tavoitteet liittyvät lisäksi yhdenmukaisiin yhteiskunnallisten vaikutusten avoimuusvaatimuksiin, myös raportointiin ja yhteiskunnallisen vaikuttavuuden mittaustapoihin. Tätä varten tarvitaan yhdenmukaisia vaatimuksia, esimerkiksi yksityiskohtaista tietoa siitä, miten yhteiskunnallista vaikuttavuutta koskeva tieto on esitettävä. Jos näiden vaatimusten yhtenäistämistä koskevien konkreettisten toimien valinta jätettäisiin jäsenvaltioiden kansallisen lainsäädännön varaan, vaarana olisi, että vaatimukset poikkeaisivat toisistaan eri jäsenvaltioissa. Tällöin normit jäisivät epäyhtenäisiksi alalla, joka on keskeinen yhteiskunnallisiin yrityksiin keskittyvien sijoitusrahastojen markkinoiden kehityksen kannalta. Epäyhtenäisistä normeista olisi haittaa pyrkimykselle varmistaa markkinoiden luotettavuus sijoittajien silmissä. Tästä syystä sijoittajien luottamuksen vahvistamisen kannalta on välttämätöntä huolehtia, että rahastojen hoitajat noudattavat samanlaisia sääntöjä tällä keskeisellä alalla. 3.2. Toissijaisuus ja suhteellisuus Ehdotuksen perustavoitteena on luoda luotettava, turvallinen ja lainsäädännöllisesti vakaa markkinointiympäristö eurooppalaisten yhteiskunnalliseen yrittäjyyteen erikoistuneiden rahastojen markkinointia varten. Päättämistä esimerkiksi tällaisen rahaston salkun koostumusta, sijoitusinstrumentteja, sijoituskohteita ja vaatimukset täyttäviä sijoittajaryhmiä koskevista keskeisistä ominaisuuksista ei voi jättää jäsenvaltioiden harkinnan varaan, sillä seurauksena olisi tilanne, jossa näitä määritelmiä koskevia vaatimuksia sovellettaisiin eri puolella EU:ta toisistaan poikkeavilla ja epäyhtenäisillä tavoilla. Yhtenäisten määritelmien ja käyttöä koskevien vaatimusten on siis oltava keskeisessä asemassa päätettäessä rahastojen eurooppalaisia markkinoita ja niiden hoitajia koskevista yhteisistä säännöistä. Lisäksi samoja järjestäytymiseen, liiketoiminnan harjoittamiseen ja avoimuusasioihin liittyviä sääntöjä on sovellettava kaikkiin näillä markkinoilla toimiviin yhteistä sijoitustoimintaa harjoittaviin rahastojen hoitajiin, jotka käyttävät rahastostaan nimitystä ”eurooppalainen yhteiskunnalliseen yrittäjyyteen erikoistunut rahasto”. Eurooppalaisten yhteiskunnalliseen yrittäjyyteen erikoistuneiden rahastojen hoitajien rekisteröitymisen ja valvonnan suhteen ehdotuksen tavoitteena on tasapainottaa tehokas valvonta, Euroopan arvopaperimarkkinaviranomaisen (EAMV) koordinointitehtävä sekä toimivaltaisten kansallisten viranomaisten etu niissä maissa, joissa rahastoilla on kotipaikka tai joissa niitä tarjotaan vaatimukset täyttäville sijoittajaryhmille. Saumattoman valvontaprosessin luomiseksi toimivaltainen viranomainen siinä jäsenmaassa, johon hyväksyttävän eurooppalaisen yhteiskunnalliseen yrittäjyyteen erikoistuneen rahaston hoitaja on sijoittautunut, tarkistaa rekisteröintiä hakevan hoitajan toimittamat rekisteröintiasiakirjat, arvioi, onko hakija esittänyt riittävät takeet kyvystään noudattaa asetuksen vaatimuksia, sekä lopuksi rekisteröi hakijan. Rekisteröitynyttä rahastonhoitajaa valvoessaan hoitajan rekisteröinyt toimivaltainen viranomainen tekee yhteistyötä muiden toimivaltaisten viranomaisten kanssa niissä jäsenvaltioissa, joissa vaatimukset täyttävää rahastoa markkinoidaan. EAMV ylläpitää keskitettyä tietokantaa, jossa on lueteltuna kaikki rekisteröidyt rahastojen hoitajat, joilla on oikeus käyttää eurooppalaisen yhteiskunnalliseen yrittäjyyteen erikoistuneen rahaston nimitystä. Ehdotus on myös oikeasuhteinen, sillä sen avulla saadaan aikaan asianmukainen tasapaino toisaalta eurooppalaisten yhteiskunnalliseen yrittäjyyteen erikoistuneiden rahastojen markkinoiden tehostamista vaativan yleisen edun ja toisaalta esitettyjen toimenpiteiden kustannustehokkuuden välillä. Koska ehdotuksessa esitetään yksinkertaista rekisteröintijärjestelmää, siinä on otettu täysimääräisesti huomioon tarve tasapainottaa eurooppalaisen yhteiskunnalliseen yrittäjyyteen erikoistuneen rahaston nimityksen käyttöön yhdistettävä turvallisuus ja luotettavuus sekä markkinoiden tehokas toiminta ja eri markkinatoimijoille koituvat kustannukset. 3.3. SEUT-sopimuksen 290 ja 291 artiklan noudattaminen Komissio hyväksyi 23 päivänä syyskuuta 2009 ehdotukset Euroopan pankkiviranomaisen, Euroopan vakuutus- ja lisäeläkeviranomaisen sekä Euroopan arvopaperimarkkinaviranomaisen perustamisasetuksiksi. Komissio haluaa tältä osin palauttaa mieliin SEUT-sopimuksen 290 ja 291 artiklaan liittyvät lausumat, jotka se esitti hyväksyessään Euroopan valvontaviranomaisten perustamista koskevat asetukset. Lausumissa todetaan seuraavaa: ”Sääntelystandardien hyväksymisprosessin osalta komissio korostaa finanssipalvelualan ainutlaatuista luonnetta, joka johtuu Lamfalussy-rakenteesta ja joka on nimenomaisesti tunnustettu SEUT-sopimukseen liitetyssä julistuksessa 39. Komissio epäilee kuitenkin vahvasti, ovatko rajoitukset, jotka koskevat sen asemaa delegoituja säännöksiä ja täytäntöönpanotoimenpiteitä hyväksyttäessä, SEUT 290 ja 291 artiklan mukaisia.” 3.4. Ehdotuksen esittely 1 artikla – Rajaus Ehdotuksen 1 artiklassa rajataan suunnitellun asetuksen käyttöala. Artiklassa esitetään selkeästi, että nimitys ”eurooppalainen yhteiskunnalliseen yrittäjyyteen erikoistunut rahasto” on rajattava sellaisten rahastojen hoitajien käyttöön, jotka noudattavat rahastojensa markkinointia unionin alueella koskevia tiettyjä yhtenäisiä laatukriteerejä. Näin 1 artiklassa korostetaan tavoitetta luoda yhtenäinen käsitys siitä, mitä eurooppalainen yhteiskunnalliseen yrittäjyyteen erikoistunut rahasto tarkoittaa. Käsite on kehitetty, jotta kyseisten rahastojen markkinointi sujuisi vaikeuksitta koko unionin alueella. 2 artikla – Soveltamisala Ehdotuksen 2 artiklassa tarkennetaan, että asetus koskee asetuksen 3 artiklan 1 kohdan b alakohdassa määriteltyjen yhteissijoitusyritysten hoitajia, jotka ovat sijoittautuneet unionin alueelle ja joita koskee direktiivin 2011/61/EU 3 artiklan 3 kohdan a alakohdan mukainen kotijäsenvaltioidensa toimivaltaisten viranomaisten tekemä rekisteröinti, jos nämä hoitajat hallinnoivat sellaisten eurooppalaisten yhteiskunnalliseen yrittäjyyteen erikoistuneiden rahastojen salkkuja, joiden hallinnoitavat yhteisvarat eivät ylitä 500 miljoonaa euroa. 3 artikla – Määritelmät Ehdotuksen 3 artiklassa annetaan olennaisia määritelmiä, joilla rajataan ehdotetun asetuksen soveltamisalaa. Artiklassa määritellään keskeiset käsitteet, kuten eurooppalainen yhteiskunnalliseen yrittäjyyteen erikoistunut rahasto, eurooppalaisen yhteiskunnalliseen yrittäjyyteen erikoistuneen rahaston hoitaja, vaatimukset täyttävät sijoitukset sekä vaatimukset täyttävä salkkuyritys. Näiden määritelmien tarkoituksena on ennen kaikkea erottaa toisistaan selkeästi eurooppalaiset yhteiskunnalliseen yrittäjyyteen erikoistuneet rahastot sekä toisaalta muunlaiset rahastot, jotka saattavat noudattaa samanlaisia sijoitusstrategioita, mutta joiden kohteena eivät ole yhteiskunnalliset yritykset. Tavoitteena on määritellä tarkasti asetuksessa tarkoitetut rahastot. Tämän vuoksi ehdotuksen 3 artiklan 1 kohdan a alakohdassa säädetään, että eurooppalainen yhteiskunnalliseen yrittäjyyteen erikoistunut rahasto on rahasto, jonka yhteenlasketuista pääomasijoituksista ja maksamattomista pääomasitoumuksista vähintään 70 prosenttia on varattu vaatimukset täyttäviin salkkuyrityksiin tehtäviin sijoituksiin. Täten esimerkiksi toimintakustannukset, jotka eurooppalaisilta yhteiskunnalliseen yrittäjyyteen erikoistuneilta rahastoilta veloitetaan sijoittajien kanssa sovitun mukaisesti, on katettava pääomasijoitussitoumusten jäljelle jäävästä 30 prosentin osuudesta. Asetuksessa otetaan huomioon myös yhteiskunnallisten yritysten erityisominaisuudet. Yhteiskunnallisten yritysten ensisijaisena tavoitteena on myönteisten yhteiskunnallisten vaikutusten aikaansaaminen. Tästä syystä asetuksessa edellytetään, että vaatimukset täyttävällä salkkuyrityksellä on oltava mitattavissa olevia myönteisiä yhteiskunnallisia vaikutuksia, että se hyödyntää tuottojaan ensisijaisen tavoitteensa saavuttamiseen sekä että sitä johdetaan vastuullisella ja avoimella tavalla. Asetuksen 3 artiklassa määrätään myös säännöistä ja menettelyistä, joita on oltava käytössä sellaista tilannetta varten, jossa vaatimukset täyttävä salkkuyritys haluaa jakaa osan voitoistaan omistajilleen ja osakkailleen. Kuten johdanto-osassa on selvitetty, tällaisen voittojen jaon ei pitäisi vaarantaa yrityksen ensisijaisen tavoitteen tehokasta saavuttamista. Samoin määritetään vaatimukset täyttävät sijoitusinstrumentit kyseisten yritysten rahoitustarpeet huomioon ottaen. Näitä ovat esimerkiksi oman pääoman ehtoiset instrumentit ja velkainstrumentit, sijoitukset muihin eurooppalaisiin yhteiskunnalliseen yrittäjyyteen erikoistuneisiin rahastoihin sekä pitkät ja keskipitkät lainat. 4 artikla – Nimityksen ”eurooppalainen yhteiskunnalliseen yrittäjyyteen erikoistunut rahasto” käyttö Ehdotuksen 4 artiklan mukaisen pääperiaatteen mukaan vain sellaiset rahastot, jotka täyttävät tässä asetuksessa määritellyt yhtenäiset ehdot, voivat käyttää nimitystä ”eurooppalainen yhteiskunnalliseen yrittäjyyteen erikoistunut rahasto” markkinoinnissaan unionin alueella. 5 artikla – Salkun koostumus Ehdotuksen 5 artiklassa on yksityiskohtaisia säännöksiä eurooppalaiselle yhteiskunnalliseen yrittäjyyteen erikoistuneelle rahastolle luonteenomaisesta salkun koostumuksesta. Ehdotuksen 5 artikla sisältää siis yhtenäisiä säännöksiä eurooppalaisen yhteiskunnalliseen yrittäjyyteen erikoistuneen rahaston sijoitustavoitteista, vaatimukset täyttävistä sijoitusinstrumenteista sekä siitä, missä rajoissa tällaisen rahaston hoitaja voi lisätä sen riskiä. Eurooppalaisille yhteiskunnalliseen yrittäjyyteen erikoistuneille rahastoille on tarkoitus sallia jonkin verran joustavuutta sijoitusten ja maksuvalmiuden hoidossa, minkä vuoksi muunlaiset sijoitukset ovat mahdollisia, kunhan niiden osuus yhteenlasketuista pääomasijoituksista ja maksamattomista pääomasitoumuksista ei ylitä sitä 30 prosenttia, joka voi olla muita kuin vaatimukset täyttäviä sijoituksia. 6 artikla – Vaatimukset täyttävät sijoittajat Ehdotuksen 6 artiklassa on yksityiskohtaisia säännöksiä siitä, millaiset sijoittajat voivat sijoittaa eurooppalaisiin yhteiskunnalliseen yrittäjyyteen erikoistuneisiin rahastoihin. Tämän artiklan mukaan eurooppalaisia yhteiskunnalliseen yrittäjyyteen erikoistuneita rahastoja on sallittua markkinoida ainoastaan direktiivin 2004/39/EY tarkoittamille ammattimaiseksi katsotuille sijoittajille. Markkinointi muille sijoittajille, kuten varakkaille yksityishenkilöille, sallitaan vain, jos nämä tekevät rahastoon vähintään 100 000 euron arvoisen sijoituksen ja jos rahaston hoitaja voi eräitä menettelyjä noudattamalla kohtuullisessa määrin varmistua, että kyseiset sijoittajat kykenevät tekemään omat sijoituspäätöksensä ja ymmärtävät sijoitukseen liittyvät riskit. 7 artikla – Käytännesäännöt Ehdotuksen 7 artiklassa mainitaan yleisiä periaatteita, jotka ohjaavat eurooppalaisen yhteiskunnalliseen yrittäjyyteen erikoistuneen rahaston hoitajan käytöstä erityisesti sen toimien suorittamisessa ja suhteissa sijoittajiin. 8 artikla – Eturistiriidat Ehdotuksen 8 artiklassa annetaan säännöksiä siitä, miten eurooppalaisen yhteiskunnalliseen yrittäjyyteen erikoistuneen rahaston hoitajan on käsiteltävä eturistiriitoja. Kyseiset säännökset edellyttävät myös, että hoitajalla on käytössä tarvittavat organisatoriset ja hallinnolliset järjestelyt, joilla eturistiriitojen asianmukainen käsittely voidaan varmistaa. 9 artikla – Myönteisten yhteiskunnallisten vaikutusten mittaaminen Ehdotuksen 9 artiklassa edellytetään, että eurooppalaisten yhteiskunnalliseen yrittäjyyteen erikoistuneiden rahastojen hoitajilla on käytössä menettelyt, joilla voidaan mitata ja seurata niitä myönteisiä yhteiskunnallisia vaikutuksia, joiden saavuttamiseen vaatimukset täyttävät salkkuyritykset ovat sitoutuneet. 10 artikla – Toiminnan järjestämistä koskevat vaatimukset Ehdotuksen 10 artiklassa edellytetään, että eurooppalaisen yhteiskunnalliseen yrittäjyyteen erikoistuneen rahaston hoitajalla on oltava riittävät tekniset ja henkilöstöresurssit sekä riittävästi omia varoja eurooppalaisen yhteiskunnalliseen yrittäjyyteen erikoistuneen rahaston asianmukaista hallinnointia varten. 11 artikla – Arvonmääritys Ehdotuksen 11 artiklassa käsitellään eurooppalaisen yhteiskunnalliseen yrittäjyyteen erikoistuneen rahaston sijoitusten arvon määrittämistä. Tätä koskevat säännöt on vahvistettava kunkin eurooppalaisen yhteiskunnalliseen yrittäjyyteen erikoistuneen rahaston perustamisasiakirjoissa. 12 artikla – Vuosikertomukset Ehdotuksen 12 artiklassa säädetään vuosikertomuksista, jotka eurooppalaisen yhteiskunnalliseen yrittäjyyteen erikoistuneen rahaston hoitajan on hoitamastaan rahastosta laadittava. Kertomuksessa on selostettava rahaston salkun koostumus sekä rahaston toiminta kuluneen vuoden aikana. Kertomuksessa on oltava tietoa myös rahaston sijoituspolitiikan avulla aikaansaaduista yhteiskunnallisista vaikutuksista. 13 artikla – Tiedonantovelvollisuus sijoittajia kohtaan Ehdotuksen 13 artikla sisältää määräyksiä eräistä keskeisistä tietojen antamista koskevista velvollisuuksista, joita eurooppalaisen yhteiskunnalliseen yrittäjyyteen erikoistuneen rahaston hoitajalla on sijoittajia kohtaan. Näihin määräyksiin sisältyy yleisiä sopimuksen laatimista edeltäviä tiedonantovelvoitteita, jotka koskevat eurooppalaisen yhteiskunnalliseen yrittäjyyteen erikoistuneen rahaston sijoitusstrategiaa ja ‑tavoitteita, kustannuksia ja maksuja sekä eurooppalaiseen yhteiskunnalliseen yrittäjyyteen erikoistuneeseen rahastoon sijoittamisen riski-tuottoprofiilia. Määräykset koskevat myös eurooppalaisen yhteiskunnalliseen yrittäjyyteen erikoistuneen rahaston hoitajan saaman korvauksen laskumenetelmää. Määräysten tavoitteena on samalla varmistaa avoimuus eurooppalaisen yhteiskunnalliseen yrittäjyyteen erikoistuneen rahaston erityisluonteeseen ja erityisesti sen sijoituspolitiikallaan aikaansaamiin myönteisiin yhteiskunnallisiin tuloksiin liittyvissä asioissa. 14 artikla – Valvonta Jotta kotijäsenvaltion toimivaltainen viranomainen kykenee valvomaan, että eurooppalaisen yhteiskunnalliseen yrittäjyyteen erikoistuneen rahaston hoitaja noudattaa tässä asetuksessa säädettyjä yhdenmukaisia vaatimuksia, on rahaston hoitajan 14 artiklan mukaan ilmoitettava toimivaltaiselle viranomaiselle aikomuksestaan markkinoida rahastoa nimellä ”eurooppalainen yhteiskunnalliseen yrittäjyyteen erikoistunut rahasto”. Rahaston hoitajan on myös toimitettava tarpeelliset tiedot esimerkiksi niistä järjestelyistä, joilla tämän asetuksen noudattaminen varmistetaan, sekä rahastoista, joita hän aikoo markkinoida. Kun toimivaltainen viranomainen on todennut, että vaaditut tiedot ovat koossa ja järjestelyt ovat tässä asetuksessa mainittujen vaatimusten noudattamisen kannalta asianmukaiset, se rekisteröi eurooppalaisen yhteiskunnalliseen yrittäjyyteen erikoistuneen rahaston hoitajan. Rekisteröinti on voimassa koko unionin alueella, ja sen turvin eurooppalaisen yhteiskunnalliseen yrittäjyyteen erikoistuneen rahaston hoitaja voi markkinoida rahastoja eurooppalaisen yhteiskunnalliseen yrittäjyyteen erikoistuneen rahaston nimellä. 15 artikla – Tietojen saattaminen ajan tasalle Ehdotuksen 15 artiklassa on säännöksiä tilanteista, joissa kotijäsenvaltion toimivaltaiselle viranomaiselle toimitetut tiedot on saatettava ajan tasalle. 16 artikla – Rajatylittävät ilmoitukset Ehdotuksen 16 artiklassa selostetaan eurooppalaisen yhteiskunnalliseen yrittäjyyteen erikoistuneen rahaston hoitajan rekisteröinnistä käynnistyvä ilmoitusmenettely eri jäsenvaltioiden toimivaltaisten valvontaviranomaisten välillä. 17 artikla – EAMV:n tietokanta Ehdotuksen 17 artiklassa määrätään, että EAMV:n tehtävänä on ylläpitää keskitettyä tietokantaa, jossa on luettelo kaikista unionin alueella rekisteröidyistä eurooppalaisista yhteiskunnalliseen yrittäjyyteen erikoistuneista rahastoista. 18 artikla – Toimivaltaisen viranomaisen valvonta Ehdotuksen 18 artiklassa säädetään, että kotijäsenvaltion toimivaltainen viranomainen valvoo tämän asetuksen vaatimusten noudattamista. 19 artikla – Valvontavaltuudet Ehdotuksen 19 artiklassa on luettelo valvontavaltuuksista, joita toimivaltaisilla viranomaisilla on käytettävissään, jotta ne kykenevät varmistamaan asetuksessa säädettyjen yhdenmukaisten kriteerien noudattamisen. 20 artikla – Seuraamukset Ehdotuksen 20 artiklassa säädetään seuraamuksista, joiden avulla varmistetaan tämän asetuksen vaatimusten asianmukainen täytäntöönpanon valvonta. 21 artikla – Keskeisten säädösten rikkominen Ehdotuksen 21 artiklassa tarkennetaan, että tässä asetuksessa esimerkiksi salkun koostumuksesta, vaatimukset täyttävistä sijoittajista sekä nimityksen ”eurooppalainen yhteiskunnalliseen yrittäjyyteen erikoistunut rahasto” käytöstä annettujen keskeisten säädösten rikkomisesta olisi rangaistava kieltämällä nimityksen käyttö sekä poistamalla eurooppalaisen yhteiskunnalliseen yrittäjyyteen erikoistuneen rahaston hoitaja rekisteristä. 22 artikla – Valvontayhteistyö Ehdotuksen 22 artiklassa on säännöksiä valvontatietojen vaihtamisesta koti- ja isäntäjäsenvaltioiden toimivaltaisten viranomaisten sekä EAMV:n välillä. 23 artikla – Salassapitovelvollisuus Ehdotuksen 23 artiklassa säädetään asianmukaisesta salassapitovelvollisuudesta, jota sovelletaan kaikkiin tämän asetuksen kannalta olennaisiin kansallisiin viranomaisiin sekä Euroopan arvopaperimarkkinaviranomaiseen (EAVM). 24 artikla – Valtuutuksen ehdot Ehdotuksen 24 artiklassa säädetään tilanteista, joissa komissiolla on valtuus hyväksyä delegoituja säädöksiä. 25 artikla – Uudelleentarkastelu Ehdotuksen 25 artiklan lausekkeet koskevat ehdotetun asetuksen uudelleentarkastelua sekä komission mahdollisesti antamia ehdotuksia, jotka koskevat asetuksen muuttamista. 4. TALOUSARVIOVAIKUTUKSET Ehdotuksella ei ole vaikutuksia talousarvioon. 2011/0418 (COD) Ehdotus EUROOPAN PARLAMENTIN JA NEUVOSTON ASETUS eurooppalaisista yhteiskunnalliseen yrittäjyyteen erikoistuneista rahastoista (ETA:n kannalta merkityksellinen teksti) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan unionin toiminnasta tehdyn sopimuksen ja erityisesti sen 114 artiklan, ottavat huomioon Euroopan komission ehdotuksen, sen jälkeen, kun säädösehdotus on toimitettu kansallisille parlamenteille, ottavat huomioon Euroopan keskuspankin lausunnon[6], ottavat huomioon Euroopan talous- ja yhteiskunnallisia komitean lausunnon[7], noudattavat tavanomaista lainsäätämisjärjestystä, sekä katsovat seuraavaa: (1) Kun sijoittajat entistä useammin pyrkivät myös yhteiskunnallisiin tavoitteisiin pelkän taloudellisen tuoton etsinnän sijasta, unionissa ovat alkaneet muotoutua yhteiskunnallisesti vastuullisten sijoitusten markkinat, joista osan muodostavat yhteiskunnallisiin yrityksiin suuntautuneet sijoitusrahastot. Nämä sijoitusrahastot rahoittavat yhteiskunnallisia yrityksiä, jotka yhteiskunnallisiin ongelmiin innovatiivisia ratkaisuja tarjotessaan toimivat yhteiskunnallisen muutoksen aikaansaajana ja näin osaltaan vaikuttavat arvokkaalla tavalla Eurooppa 2020 ‑strategian tavoitteiden saavuttamiseen. (2) On tarpeen vahvistaa eurooppalaisen yhteiskunnalliseen yrittäjyyteen erikoistuneen rahaston nimityksen käyttöä koskeva yhteinen säädöskehys, jolla säädetään erityisesti tällä nimellä toimivien rahastojen salkun koostumuksesta, kyseisille rahastoille sallittavista sijoituskohteista ja instrumenteista sekä sijoittajaryhmistä, jotka voivat sijoittaa unionissa kyseisiin rahastoihin yhdenmukaisten säännösten nojalla. Jos tällainen yhteinen kehys puuttuu, vaarana on, että jäsenvaltiot ryhtyvät toisistaan poikkeaviin kansallisen tason toimenpiteisiin, joilla on suora kielteinen vaikutus sisämarkkinoiden toimintaan ja joka luo sille esteitä, sillä silloin rahastoihin, jotka haluavat toimia koko unionin alueella, sovellettaisiin eri jäsenvaltioissa erilaisia sääntöjä. Lisäksi salkun koostumusta, sijoituskohteita ja vaatimukset täyttäviä sijoittajia koskevien vaatimusten erilaisuudesta saattaisi olla seurauksena sijoittajansuojan vaihtelua sekä epäselvyyttä eurooppalaisten yhteiskunnalliseen yrittäjyyteen erikoistuneiden rahastojen tarjoamista sijoitusmahdollisuuksista. Sijoittajien olisi myös kyettävä vertaamaan erilaisten eurooppalaisten yhteiskunnalliseen yrittäjyyteen erikoistuneiden rahastojen tarjoamia sijoitusmahdollisuuksia. On tarpeen poistaa merkittävät esteet eurooppalaisten yhteiskunnalliseen yrittäjyyteen erikoistuneiden rahastojen rajat ylittävältä varainhankinnalta, torjua rahastojen välisen kilpailun vääristyminen ja estää kaikenlaisten todennäköisten kaupan esteiden ja kilpailun vääristymien syntyminen jatkossa. Sopivin oikeusperusta on näin ollen SEUT-sopimuksen 114 artikla sellaisena kuin sitä on tulkittu Euroopan unionin tuomioistuimen yhtenäisessä oikeuskäytännössä. (3) On tarpeen hyväksyä asetus, jolla vahvistetaan eurooppalaisia yhteiskunnalliseen yrittäjyyteen erikoistuneita rahastoja koskevat yhdenmukaiset säännöt sekä asetetaan kaikissa jäsenvaltioissa vastaavia velvoitteita tällaisten rahastojen hoitajille, jotka haluavat kerätä pääomia koko unionin alueella eurooppalaisen yhteiskunnalliseen yrittäjyyteen erikoistuneen rahaston nimitystä käyttäen. Näillä vaatimuksilla pitäisi voida taata tällaisiin rahastoihin sijoittamisesta kiinnostuneiden sijoittajien luottamus. (4) Kun eurooppalaisen yhteiskunnalliseen yrittäjyyteen erikoistuneen rahaston nimityksen käyttöön liittyvät vaatimukset määritellään asetuksen muodossa, pitäisi sillä voida varmistaa, että näitä vaatimuksia sovelletaan suoraan sellaisten yhteissijoitusyritysten hoitajiin, jotka käyttävät tätä nimitystä varainhankinnassa. Näin taattaisiin yhdenmukaiset olosuhteet tämän nimityksen käytölle ja estettäisiin toisistaan poikkeavat kansalliset vaatimukset, jotka aiheutuisivat direktiivin saattamisesta osaksi kansallista lainsäädäntöä. Tämän asetuksen mukaan mainittua nimitystä käyttävien yhteissijoitusyritysten olisi noudatettava samoja sääntöjä koko unionin alueella, mikä myös lisäisi yhteiskunnallisiin yrityksiin suuntautuviin rahastoihin sijoittamisesta kiinnostuneiden sijoittajien luottamusta. Asetuksen käyttäminen vähentäisi myös sääntelyn monimutkaisuutta ja näitä rahastoja koskevien, usein toisistaan poikkeavien kansallisten säännösten noudattamisesta hoitajille aiheutuvia kuluja, erityisesti kun kyseessä ovat hoitajat, jotka haluavat kerätä pääomia muistakin jäsenvaltioista. Asetuksen pitäisi myös auttaa kilpailun vääristymien poistamisessa. (5) Tämän asetuksen sekä yhteissijoitusyrityksiä ja niiden hoitajia koskevien yleisesti sovellettavien unionin sääntöjen välisen suhteen selventämiseksi on tarpeen todeta, että tätä asetusta olisi sovellettava vain sellaisten yhteissijoitusyritysten hoitajiin, jotka eivät ole siirtokelpoisiin arvopapereihin kohdistuvaa yhteistä sijoitustoimintaa harjoittavia yrityksiä (yhteissijoitusyritykset) koskevien lakien, asetusten ja hallinnollisten määräysten yhteensovittamisesta 13 päivänä heinäkuuta 2009 annetussa Euroopan parlamentin ja neuvoston direktiivissä 2009/65/EY[8] tarkoitettuja yhteissijoitusyrityksiä, jotka ovat sijoittautuneet unioniin ja jotka niiden kotijäsenvaltion toimivaltainen viranomainen on rekisteröinyt vaihtoehtoisten sijoitusrahastojen hoitajista sekä direktiivin 2003/41/EY ja 2009/65/EY sekä asetusten (EY) N:o 1060/2009 ja (EU) N:o 1095/2010 muuttamisesta 8 päivänä kesäkuuta annetun Euroopan parlamentin ja direktiivin 2011/61/EU[9] mukaisesti. Lisäksi tätä asetusta olisi sovellettava vain sellaisiin rahastojen hoitajiin, jotka hoitavat sellaisia eurooppalaisiin yhteiskunnalliseen yrittäjyyteen erikoistuneiden rahastojen salkkuja, joiden hallinnoitavien sijoituskohteiden yhteisarvo ei ylitä 500 miljoonan euron kynnysarvoa. Tämän kynnysarvon laskemista varten komissiolle olisi siirrettävä valta hyväksyä Euroopan unionin toiminnasta tehdyn sopimuksen 290 artiklassa tarkoitettuja säännöksiä, joilla se voi täsmentää tämän kynnysarvon laskemista. Tätä valtaa käyttäessään komission olisi yhteissijoitusyrityksiä koskevien sääntöjen yhdenmukaisuuden varmistamiseksi otettava huomioon komission direktiivin 2011/61/EU 3 artiklan 6 kohdan a alakohdan mukaisesti hyväksymät toimenpiteet. (6) Jos yhteissijoitusyrityksen hoitaja ei halua käyttää eurooppalaisen yhteiskunnalliseen yrittäjyyteen erikoistuneen rahaston nimitystä, ei tätä asetusta sovelleta. Sellaisissa tapauksissa sovelletaan edelleen jo olemassa olevia kansallisia sääntöjä ja unionin yleisiä sääntöjä. (7) Tässä asetuksessa olisi vahvistettava yhdenmukaiset säännöt, jotka koskevat eurooppalaisten yhteiskunnalliseen yrittäjyyteen erikoistuneiden rahastojen luonnetta, erityisesti niitä salkkuyrityksiä, joihin vaatimukset täyttävät eurooppalaiset yhteiskunnalliseen yrittäjyyteen erikoistuneet rahastot voivat sijoittaa, sekä käytettäviä sijoitusinstrumentteja. Tarvittavan selkeyden ja varmuuden aikaansaamiseksi tässä asetuksessa olisi myös säädettävä yhdenmukaisista säännöksistä, joiden perusteella yhteiskunnallisten yritysten voidaan todeta olevan vaatimukset täyttäviä salkkuyrityksiä. Yhteiskunnallisten yritysten ensisijaisena tavoitteena on myönteisten yhteiskunnallisten vaikutusten aikaansaaminen voittojen maksimoinnin sijasta. Tästä syystä asetuksessa olisi edellytettävä, että vaatimukset täyttävän salkkuyrityksen tavoitteena on oltava mitattavissa olevien myönteisten yhteiskunnallisten vaikutusten aikaansaaminen, että se hyödyntää tuottojaan ensisijaisen tavoitteensa saavuttamiseen ja että sitä johdetaan vastuullisella ja avoimella tavalla. Sellaisia yleensä poikkeuksellisia tapauksia varten, joissa vaatimukset täyttävä salkkuyritys haluaa jakaa voittojaan osakkailleen ja omistajilleen, olisi vaatimukset täyttävällä salkkuyrityksellä oltava ennalta määritellyt menettelyt ja säännöt siitä, miten voittoja osakkaille ja omistajille jaetaan. Näissä säännöissä olisi mainittava, että voittojen jakaminen ei saa vaarantaa yrityksen ensisijaisen yhteiskunnallisen tavoitteen saavuttamista. (8) Yhteiskunnallisiin yrityksiin kuuluu monenlaisia, oikeudelliselta muodoltaan vaihtelevia yrityksiä, jotka tuottavat yhteiskunnallisia palveluita tai tuotteita muita heikommassa asemassa oleville tai syrjäytyneille henkilöille. Tällaisia palveluita ovat esimerkiksi asunnonvälitys, terveydenhuoltopalvelut, iäkkäiden tai vammaisten avustaminen, lastenhoito, työllisyys- ja koulutuspalvelut sekä huollettavien henkilöiden hoidon järjestäminen. Yhteiskunnallisia yrityksiä ovat myös yritykset, jotka tuottavat tavaroita tai palveluja yhteiskunnallista päämäärää varten, mutta joiden toiminta voi jäädä yhteiskunnallisten palveluiden tai tavaroiden tuotannon ulkopuolelle. Tällaista toimintaa voi olla esimerkiksi sellaisten henkilöiden yhteiskunnallinen ja ammatillinen integroiminen työpaikkojen kautta, jotka ovat muita heikommassa asemassa erityisesti riittämättömän pätevyyden taikka syrjäytymiseen johtavien yhteiskunnallisten tai ammatillisten ongelmien vuoksi. (9) Yhteiskunnallisten yritysten erityiset rahoitustarpeet huomioon ottaen on syytä saada aikaan selvä käsitys siitä, millaisia instrumentteja eurooppalaisen yhteiskunnalliseen yrittäjyyteen erikoistunut rahaston olisi käytettävä tällaiseen rahoitukseen. Tästä syystä asetuksessa olisi määriteltävä yhtenäiset säännöt eurooppalaiselle yhteiskunnalliseen yrittäjyyteen erikoistuneelle rahastolle mahdollisista sijoitusinstrumenteista, kuten oman pääoman ehtoisista instrumenteista, velkainstrumenteista, sijoituksista muihin eurooppalaisiin yhteiskunnalliseen yrittäjyyteen erikoistuneisiin rahastoihin sekä lyhyistä ja keskipitkistä lainoista. (10) Sijoitussalkulle tarpeellisen joustavuuden säilyttämiseksi eurooppalainen yhteiskunnalliseen yrittäjyyteen erikoistunut rahasto voi sijoittaa myös muihin kuin vaatimukset täyttäviin kohteisiin, kunhan tällaiset sijoitukset eivät ylitä muille kuin vaatimukset täyttäville sijoituksille tässä asetuksessa säädettyjä rajoja. Lyhytaikaisia varoja, kuten käteisvaroja, ei saisi ottaa huomioon laskettaessa tässä asetuksessa muille kuin vaatimukset täyttäville sijoituksille säädettyjä rajoja. (11) Jotta voidaan varmistaa, että eurooppalaisen yhteiskunnalliseen yrittäjyyteen erikoistuneen rahaston nimitys on kaikkien unionin alueen sijoittajien silmissä luotettava ja helposti tunnistettava, olisi tässä asetuksessa säädettävä, että ainoastaan tässä asetuksessa tarkoitettuja yhdenmukaisia laatukriteereitä noudattavat eurooppalaisten yhteiskunnallisten yrittäjyyteen erikoistuneiden rahastojen hoitajat saavat käyttää tätä nimitystä markkinoidessaan rahastoja unionin alueella. (12) Eurooppalaisilla yhteiskunnalliseen yrittäjyyteen erikoistuneilla rahastoilla on oltava oma, tunnistettava, niiden tarkoitukseen soveltuva profiili, minkä varmistamiseksi tällaisille rahastoille sallittavasta salkun koostumuksesta ja sijoitustekniikoista on oltava yhdenmukaiset säännöt. (13) Jotta eurooppalaisten yhteiskunnalliseen yrittäjyyteen erikoistuneet rahastot eivät osaltaan aiheuta systeemisten riskien muodostumista, on varmistettava, että ne sijoitustoiminnassaan keskittyvät vaatimukset täyttävien salkkuyritysten tukemiseen, ja sen vuoksi rahaston tasolla ei saisi sallia lainanottoa tai vivuttamista. Rahaston on kuitenkin pystyttävä kattamaan epätavalliset likviditeettitarpeet, joita saattaa syntyä sijoittajien pääomasitoumusten maksun ja näiden pääomien tosiasiallisen tilille saamisen välissä, minkä vuoksi lyhytaikainen lainanotto olisi sallittava. (14) Eurooppalaisia yhteiskunnalliseen yrittäjyyteen erikoistuneita rahastoja on markkinoitava sijoittajille, joilla on riittävät tiedot, kokemus ja mahdollisuus selvitä rahastoihin liittyvistä riskeistä, ja sijoittajien luottamus ja usko eurooppalaisiin yhteiskunnalliseen yrittäjyyteen erikoistuneisiin rahastoihin on säilytettävä, minkä varmistamiseksi olisi säädettävä eräistä erityisistä suojatoimista. Eurooppalaisia yhteiskunnalliseen yrittäjyyteen erikoistuneita rahastoja olisi tästä syystä yleensä markkinoitava vain sellaisille sijoittajille, jotka ovat ammattimaisia asiakkaita tai joita voidaan pitää sellaisina rahoitusvälineiden markkinoista ja neuvoston direktiivin 85/611/ETY ja Euroopan parlamentin ja neuvoston direktiivin 2000/12/EY muuttamisesta sekä neuvoston direktiivin 93/22/ETY kumoamisesta 21 päivänä huhtikuuta 2004 annetun Euroopan parlamentin ja neuvoston direktiivin 2004/39/EY[10] nojalla. Jotta eurooppalaisiin yhteiskunnalliseen yrittäjyyteen erikoistuneisiin rahastoihin tehtäviä sijoituksia varten olisi kuitenkin olemassa riittävän laaja sijoittajapohja, on toivottavaa, että myös eräillä muilla sijoittajilla, kuten varakkailla yksityishenkilöillä, on mahdollisuus tehdä sijoituksia näihin rahastoihin. Kyseisiä muita sijoittajia varten olisi määrättävä erityisistä suojakeinoista, jotta voidaan varmistaa, että eurooppalaisia yhteiskunnalliseen yrittäjyyteen erikoistuneita rahastoja markkinoidaan vain sellaisille sijoittajille, joiden sijoittajaprofiili sopii tällaisten sijoitusten tekemiseen. Nämä suojakeinot sulkevat pois markkinoinnin määräaikaistalletusten välityksellä. (15) Jotta voidaan varmistaa, että vain sellaiset eurooppalaisten yhteiskunnalliseen yrittäjyyteen erikoistuneiden rahastojen hoitajat, jotka täyttävät yhdenmukaiset markkinakäyttäytymistä koskevat vaatimukset, käyttävät eurooppalaisen yhteiskunnalliseen yrittäjyyteen erikoistuneen rahaston nimitystä, olisi tässä asetuksessa annettava liiketoiminnan harjoittamista sekä eurooppalaisen yhteiskunnalliseen yrittäjyyteen erikoistuneen rahaston hoitajan ja sen sijoittajien välistä suhdetta koskevia sääntöjä. Samasta syystä asetuksessa olisi myös säädettävä yhdenmukaisista ehdoista, jotka koskevat kyseisten hoitajien eturistiriitojen käsittelyä. Kyseisissä säännöksissä olisi myös edellytettävä, että hoitajalla on käytössä tarvittavat organisatoriset ja hallinnolliset järjestelyt, joilla eturistiriitojen asianmukainen käsittely voidaan varmistaa. (16) Myönteisten yhteiskunnallisten vaikutusten aikaansaaminen sijoittajien saaman taloudellisen tuoton lisäksi on erityisesti yhteiskunnallisiin yrityksiin keskittyvien sijoitusrahastojen olennainen piirre, joka erottaa ne muista sijoitusrahastoista. Tästä syystä tässä asetuksessa olisi edellytettävä, että eurooppalaisten yhteiskunnalliseen yrittäjyyteen erikoistuneiden rahastojen hoitajat ottavat käyttöön menettelyitä, joilla vaatimukset täyttäviin salkkuyrityksiin sijoittamalla aikaansaatuja myönteisiä yhteiskunnallisia vaikutuksia voidaan seurata ja mitata. (17) Eurooppalaisen yhteiskunnalliseen yrittäjyyteen erikoistuneen rahaston nimityksen luotettavuuden varmistamiseksi olisi tässä asetuksessa annettava myös eurooppalaisen yhteiskunnalliseen yrittäjyyteen erikoistuneen rahaston hoitajan organisaatiota koskevia laatuvaatimuksia. Tästä syystä asetuksessa olisi säädettävä yhdenmukaisista ja oikeasuhteisista vaatimuksista, jotka koskevat huolehtimista eurooppalaisen yhteiskunnalliseen yrittäjyyteen erikoistuneen rahaston asianmukaisen hallinnoinnin kannalta riittävistä teknisistä ja henkilöstöresursseista sekä omista varoista. (18) Sijoittajansuojan vuoksi on välttämätöntä varmistaa, että eurooppalaisten yhteiskunnalliseen yrittäjyyteen erikoistuneiden rahastojen varat arvotetaan asianmukaisesti. Tästä syystä eurooppalaisten yhteiskunnalliseen yrittäjyyteen erikoistuneiden rahastojen perustamisasiakirjoissa olisi annettava varojen arvottamista koskevia sääntöjä. Tällä olisi varmistettava arvottamisen luotettavuus ja avoimuus. (19) Eurooppalaisen yhteiskunnalliseen yrittäjyyteen erikoistuneen rahaston nimitystä käyttävien rahastojen hoitajien riittävä raportoiminen toiminnastaan on varmistettava säätämällä yhdenmukaiset vuosikertomuksia koskevat säännöt. (20) Jotta eurooppalaisen yhteiskunnalliseen yrittäjyyteen erikoistuneen rahaston nimityksen luotettavuus sijoittajien silmissä voidaan varmistaa, on välttämätöntä, että nimitystä käyttävät vain sellaiset rahastojen hoitajat, joiden sijoituspolitiikka ja -tavoitteet ovat täysin avoimet. Asetuksessa olisi tämän vuoksi säädettävä yhdenmukaisista säännöistä, jotka koskevat eurooppalaisen yhteiskunnalliseen yrittäjyyteen erikoistuneen rahaston hoitajan tiedonantovelvollisuutta sijoittajia kohtaan. Sääntöjä olisi annettava yhteiskunnallisiin yrityksiin sijoittamiselle ominaisista seikoista, jotta annetut tiedot olisivat yhdenmukaisia ja vertailtavia. Tietoja on annettava myös kriteereistä ja menettelyistä, joita käytetään valittaessa tietyt vaatimukset täyttäviä salkkuyrityksiä sijoituskohteiksi. Lisäksi on annettava tietoja sijoituspolitiikalla aikaansaatavista myönteisistä yhteiskunnallisista vaikutuksista sekä niiden seurannasta ja arvioinnista. Sijoittajien tällaisia sijoituksia kohtaan tunteman luottamuksen ja uskon takaamiseksi on annettava tietoja myös niistä eurooppalaisen yhteiskunnalliseen yrittäjyyteen erikoistuneen rahaston sijoituskohteista, jotka ovat muita kuin vaatimukset täyttäviä salkkuyrityksiä, sekä näiden valintaperusteista. (21) Tässä asetuksessa säädettyjen yhdenmukaisten vaatimusten tehokkaan valvonnan varmistamiseksi kotijäsenvaltion toimivaltaisen viranomaisen olisi valvottava, että eurooppalaisen yhteiskunnalliseen yrittäjyyteen erikoistuneen rahaston hoitaja noudattaa tässä asetuksessa säädettyjä yhdenmukaisia vaatimuksia. Tätä varten sellaisen eurooppalaisen yhteiskunnalliseen yrittäjyyteen erikoistuneen rahaston hoitajan, joka haluaa markkinoida rahastojaan eurooppalaisen yhteiskunnalliseen yrittäjyyteen erikoistuneen rahaston nimellä, olisi ilmoitettava aikomuksestaan kotijäsenvaltionsa toimivaltaiselle viranomaiselle. Toimivaltaisen viranomaisen olisi rekisteröitävä rahaston hoitaja, jos kaikki tarvittavat tiedot on toimitettu ja jos tämän asetuksen vaatimusten noudattamista varten tarvittavat järjestelyt ovat käytössä. Rekisteröinnin olisi oltava voimassa koko unionin alueella. (22) Säädettyjen yhdenmukaisten vaatimusten noudattamisen tehokkaan valvonnan varmistamiseksi olisi tässä asetuksessa annettava sääntöjä, joissa säädetään, missä olosuhteissa kotijäsenvaltion toimivaltaiselle viranomaiselle toimitetut tiedot on saatettava ajan tasalle. (23) Säädettyjen vaatimusten tehokkaan valvonnan vuoksi olisi tässä asetuksessa säädettävä myös menettelystä, jolla toimivaltaiset valvontaviranomaiset välittävät muille jäsenvaltioille tiedon siitä, että eurooppalaisen yhteiskunnalliseen yrittäjyyteen erikoistuneen rahaston hoitaja on rekisteröitynyt omassa kotijäsenvaltiossaan. (24) Eurooppalaisten yhteiskunnalliseen yrittäjyyteen erikoistuneiden rahastojen hoitajien markkinointitoimenpiteitä koskevien olosuhteiden on säilyttävä avoimina, minkä vuoksi Euroopan arvopaperimarkkinaviranomaiselle (EAMV) olisi annettava tehtäväksi ylläpitää tietokantaa, jossa on lueteltu kaikki tämän asetuksen mukaisesti rekisteröityneet eurooppalaiset yhteiskunnalliseen yrittäjyyteen erikoistuneet rahastot. (25) Säädettyjen yhdenmukaisten vaatimusten tehokkaan valvonnan varmistamiseksi olisi tässä asetuksessa vahvistettava luettelo toimivaltaisilla viranomaisilla käytössä olevista valvontavaltuuksista. (26) Asianmukaisen täytäntöönpanon varmistamiseksi tässä asetuksessa olisi säädettävä sen keskeisten säädösten rikkomisesta aiheutuvista seuraamuksista; keskeisiä säädöksiä ovat ne, jotka koskevat salkun koostumusta, vaatimukset täyttävien sijoittajien henkilöllisyyteen liittyviä takeita sekä vaatimusta, jonka mukaan eurooppalaisen yhteiskunnalliseen yrittäjyyteen erikoistuneen rahaston nimitystä saa käyttää vain rekisteröitynyt eurooppalaisen yhteiskunnalliseen yrittäjyyteen erikoistuneen rahaston hoitaja. On myös säädettävä siitä, että näiden keskeisten säädösten rikkomisen seurauksena nimityksen käyttäminen kielletään ja rahaston hoitaja poistetaan rekisteristä. (27) Valvontatietoja olisi vaihdettava koti- ja isäntäjäsenvaltioiden toimivaltaisten viranomaisten sekä EAMV:n kesken. (28) Tässä asetuksessa säädettyjen yhdenmukaisten kriteerien noudattamisen valvonnasta vastaavien tahojen tehokas sääntely-yhteistyö edellyttää, että kaikkien kansallisten viranomaisten sekä EAMV:n on noudatettava tiukkaa salassapitovelvollisuutta. (29) Rahoituspalveluita koskevilla teknisillä standardeilla olisi varmistettava jatkuva yhdenmukaistaminen sekä huolellinen valvonta koko unionin alueella. EAMV:llä on erittäin erikoistunutta asiantuntemusta, minkä vuoksi on tehokasta ja asianmukaista antaa sen tehtäväksi laatia, silloin kun niihin ei liity menettelytapavalintoja, luonnokset teknisiksi täytäntöönpanostandardeiksi ja toimittaa ne komission hyväksyttäväksi. (30) Komissiolle olisi annettava valtuudet hyväksyä teknisiä täytäntöönpanostandardeja Euroopan unionin toiminnasta tehdyn sopimuksen 291 artiklan sekä Euroopan valvontaviranomaisen (Euroopan arvopaperimarkkinaviranomainen) perustamisesta ja päätöksen 716/2009/EY sekä komission päätöksen 2009/77/EY kumoamisesta 24 päivänä marraskuuta 2010 annetun Euroopan parlamentin ja neuvoston asetuksen (EU) N:o 1095/2010[11] 15 artiklan mukaisesti. EAMV:lle olisi annettava tehtäväksi laatia tekniset täytäntöönpanostandardit 16 artiklassa mainitun ilmoitusmenettelyn muotoa ja menetelmiä varten. (31) Tässä asetuksessa säädettyjen vaatimusten täsmentämistä varten komissiolle olisi siirrettävä valta hyväksyä Euroopan unionin toiminnasta tehdyn sopimuksen 290 artiklassa tarkoitettuja säännöksiä, jotka koskevat tässä asetuksessa mainitun kynnysarvon laskemisessa ja seurannassa käytettävien menetelmien täsmentämistä, vaatimukset täyttävien salkkuyritysten tavoitteena olevien yhteiskunnallisten vaikutusten mittausmenetelmien yksityiskohtia, avoimuutta koskevien vaatimusten yksityiskohtia sekä sen määrittämistä, millaisia eturistiriitoja eurooppalaisten yhteiskunnalliseen yrittäjyyteen erikoistuneiden rahastojen hoitajien on vältettävä ja mihin toimiin niiden on tämän vuoksi ryhdyttävä. Erityisen tärkeää on, että komissio huolehtii valmistelutyönsä yhteydessä asianmukaisista kuulemismenettelyistä myös asiantuntijatasolla. Työssä olisi otettava huomioon myös itsesääntelyä koskevat aloitteet sekä käytännesäännöt. (32) Komission olisi delegoituja säädöksiä valmistellessaan ja luonnostellessaan varmistettava, että asiakirjat toimitetaan Euroopan parlamentille ja neuvostolle samanaikaisesti, hyvissä ajoin ja asianmukaisesti. (33) Viimeistään neljän vuoden kuluttua siitä päivästä, jolloin tätä asetusta ryhdytään soveltamaan, on asetusta tarkasteltava uudelleen, jotta voidaan ottaa huomioon eurooppalaisten yhteiskunnalliseen yrittäjyyteen erikoistuneiden rahastojen markkinoilla tapahtuneet muutokset. Uudelleentarkastelun perusteella komission olisi toimitettava Euroopan parlamentille ja neuvostolle kertomus ja tarvittaessa esityksiä lainsäädännön muuttamisesta. (34) Tässä asetuksessa kunnioitetaan perusoikeuksia ja noudatetaan erityisesti Euroopan unionin perusoikeuskirjassa tunnustettuja periaatteita, mukaan lukien oikeutta yksityis- ja perhe-elämän kunnioittamiseen sekä elinkeinovapautta. (35) Yksilöiden suojelusta henkilötietojen käsittelyssä ja näiden tietojen vapaasta liikkuvuudesta 24 päivänä lokakuuta 1995 annettu Euroopan parlamentin ja neuvoston direktiivi 95/46[12] ohjaa henkilötietojen käsittelyä jäsenvaltioissa tämän asetuksen puitteissa, kun se tapahtuu jäsenvaltioiden toimivaltaisten viranomaisten, erityisesti jäsenvaltioiden nimeämien julkisten riippumattomien viranomaisten valvonnassa. Yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18 päivänä joulukuuta 2000 annettu Euroopan parlamentin ja neuvoston asetus (EY) N:o 45/2001[13] ohjaa EAMV:tä, kun se käsittelee henkilötietoja tämän asetuksen puitteissa ja Euroopan tietosuojavaltuutetun valvonnassa. (36) Tämän asetuksen tavoite eli sisämarkkinoiden muodostaminen eurooppalaisille yhteiskunnalliseen yrittäjyyteen erikoistuneille rahastoille säätämällä puitteet eurooppalaisten yhteiskunnalliseen yrittäjyyteen erikoistuneiden rahastojen hoitajien rekisteröitymiselle, mikä mahdollistaa eurooppalaisten yhteiskunnalliseen yrittäjyyteen erikoistuneiden rahastojen markkinoinnin koko unionin alueella, voidaan saavuttaa vain unionin tasolla. Unioni voi toteuttaa Euroopan unionin perustamissopimuksen 5 artiklassa vahvistetun toissijaisuusperiaatteen mukaisia toimenpiteitä. Mainitussa artiklassa vahvistetun suhteellisuusperiaatteen mukaisesti tässä asetuksessa säädetään vain tämän tavoitteen saavuttamisen kannalta tarpeellisista toimista, OVAT HYVÄKSYNEET TÄMÄN ASETUKSEN: LUKU I KOHDE, SOVELTAMISALA JA MÄÄRITELMÄT 1 artikla Tässä asetuksessa säädetään yhtenäisistä vaatimuksista, jotka koskevat sellaisten rahastojen hoitajia, jotka haluavat käyttää eurooppalaisen yhteiskunnalliseen yrittäjyyteen erikoistuneen rahaston nimikettä, sekä ehdoista, joita sovelletaan, kun yhteissijoitusyrityksiä markkinoidaan tällä nimikkeellä unionin alueella; näin edistetään osaltaan sisämarkkinoiden tehokasta toimintaa. Tässä asetuksessa vahvistetaan myös yhtenäiset säännökset, jotka koskevat eurooppalaisten yhteiskunnalliseen yrittäjyyteen erikoistuneiden rahastojen markkinointia vaatimukset täyttäville sijoittajille koko unionin alueella, eurooppalaisten yhteiskunnalliseen yrittäjyyteen erikoistuneiden rahastojen salkkujen koostumusta, vaatimukset täyttäviä sijoitusinstrumentteja ja ‑tekniikoita sekä eurooppalaisia yhteiskunnalliseen yrittäjyyteen erikoistuneita rahastoja unionin alueella markkinoivien rahastojen hoitajien organisaatiota, toimintaa ja avoimuutta. 2 artikla 1. Tätä asetusta sovelletaan 3 artiklan 1 kohdan b alakohdassa määriteltyjen yhteissijoitusyritysten hoitajiin, jotka ovat sijoittautuneet unionin alueelle ja joita koskee direktiivin 2011/61/EU 3 artiklan 3 kohdan a alakohdassa tarkoitettu kotijäsenvaltion toimivaltaisten viranomaisten tekemä rekisteröinti, jos nämä hoitajat hallinnoivat sellaisten eurooppalaisten yhteiskunnalliseen yrittäjyyteen erikoistuneiden rahastojen salkkuja, joiden hallinnoitavat yhteisvarat eivät ylitä 500 miljoonan euron kynnysarvoa, tai, niissä jäsenvaltioissa, joiden virallinen valuutta on muu kuin euro, vastaavaa arvoa kansallisessa valuutassa tämän asetuksen voimaantulopäivänä. 2. Artiklan 1 kohdassa mainittua raja-arvoa laskettaessa sellaisten yhteissijoitusyritysten hoitajien, jotka hallinnoivat muita kuin eurooppalaisia yhteiskunnalliseen yrittäjyyteen erikoistuneita rahastoja, ei tarvitse laskea mukaan näissä muissa rahastoissa hallinnoitavia varoja. 3. Komissiolle annetaan valtuudet hyväksyä 24 artiklan mukaisesti delegoituja säännöksiä, joilla määritellään tarkemmin 1 kohdassa mainitun kynnysarvon laskentatavat sekä tavat, joilla tämän kynnysarvon jatkuvaa noudattamista seurataan. 3 artikla 1. Tässä asetuksessa käytetään seuraavia määritelmiä: a) ’eurooppalaisella yhteiskunnalliseen yrittäjyyteen erikoistuneella rahastolla’ tarkoitetaan yhteissijoitusyritystä, joka sijoittaa ainakin 70 prosenttia yhteenlasketuista pääomasijoituksistaan ja maksamattomista pääomasitoumuksistaan vaatimukset täyttäviin sijoituskohteisiin; b) ’yhteissijoitusyrityksellä’ tarkoitetaan yritystä, joka hankkii pääomia useilta sijoittajilta sijoittaakseen ne määritellyn sijoituspolitiikan mukaisesti kyseisten sijoittajien hyväksi ja joka ei tarvitse lupaa direktiivin 2009/65/EY 5 artiklan nojalla; c) ’vaatimukset täyttävillä sijoituksilla’ tarkoitetaan kaikkia seuraavassa mainittuja sijoitusinstrumentteja: i) oman pääoman ehtoiset rahoitusvälineet – jotka on laskenut liikkeelle vaatimukset täyttävä salkkuyritys ja jotka eurooppalainen yhteiskunnalliseen yrittäjyyteen erikoistunut rahasto on hankkinut suoraan vaatimukset täyttävältä salkkuyritykseltä, tai – jotka vaatimukset täyttävä salkkuyritys vaihtaa oman pääoman ehtoiseen arvopaperiin, jonka on laskenut liikkeelle vaatimukset täyttävä salkkuyritys, tai – jotka on laskenut liikkeelle yritys, jonka enemmistöomisteinen tytäryhtiö vaatimukset täyttävä salkkuyritys on ja jonka eurooppalainen yhteiskunnalliseen yrittäjyyteen erikoistunut rahasto on saanut vaihdossa oman pääoman ehtoiseen rahoitusvälineeseen, jonka vaatimukset täyttävä salkkuyritys on laskenut liikkeelle; ii) arvopaperistetut ja arvopaperistamattomat velkainstrumentit, jotka on laskenut liikkeelle vaatimukset täyttävä salkkuyritys; iii) osakkeet tai osuudet yhdestä tai useammasta muusta eurooppalaisesta yhteiskunnalliseen yrittäjyyteen erikoistuneesta rahastosta; iv) eurooppalaisen yhteiskunnalliseen yrittäjyyteen erikoistuneen rahaston vaatimukset täyttäville salkkuyrityksille myöntämät pitkät ja keskipitkät lainat; v) kaikenlainen muu mukanaolo vaatimukset täyttävässä salkkuyrityksessä; d) ’vaatimukset täyttävällä salkkuyrityksellä’ tarkoitetaan yritystä, joka ei eurooppalaisen yhteiskunnalliseen yrittäjyyteen erikoistuneen rahaston siihen tekemän sijoituksen hetkellä ole listautunut säännellyillä markkinoilla direktiivin 2004/39/EY 4 artiklan 1 kohdan 14 alakohdassa määritellyllä tavalla, jonka vuosiliikevaihto on alle 50 miljoonaa euroa tai tase alle 43 miljoonaa euroa, joka ei itse ole yhteissijoitusyritys ja jonka i) yhtiöjärjestyksen tai muun lakisääteisen yrityksen perustamisasiakirjan mukaan yritys keskittyy päätavoitteenaan sellaisten mitattavien myönteisten yhteiskunnallisten vaikutusten aikaansaamiseen, jossa – yritys tuottaa palveluita tai tuotteita muita heikommassa asemassa oleville tai syrjäytyneille henkilöille tai – yritys käyttää sellaista tuotteiden tai palveluiden tuotantomenetelmää, joka on sen yhteiskunnalliseen tavoitteeseen soveltuva; ii) voittoja käytetään yrityksen päätavoitteeseen pyrkimiseen voittojen jakamisen sijasta ja jolla on käytössä ennalta määritellyt menettelyt ja säännöt sellaisia tilanteita varten, joissa voittoja jaetaan osakkaille ja omistajille; iii) johtaminen on vastuullista ja avointa, ja siinä ovat erityisesti mukana työntekijät, asiakkaat ja muut asianosaiset, joihin yrityksen liiketoiminta vaikuttaa; e) ’omalla pääomalla’ tarkoitetaan yrityksessä omistajuuden kautta syntynyttä osuutta, jota edustavat osakkeet tai muu sijoittajille tarjottu vaatimukset täyttävän salkkuyrityksen pääomaan osallistumisen muoto; f) ’markkinoinnilla’ tarkoitetaan eurooppalaisen yhteiskunnalliseen yrittäjyyteen erikoistuneen rahaston hoitajan aloitteesta tai lukuun tapahtuvaa sen hoitaman eurooppalaisen yhteiskunnalliseen yrittäjyyteen erikoistuneen rahaston osuuksien tai osakkeiden suoraa tai välillistä tarjoamista tai kohdentamista sijoittajille, joiden kotipaikka tai sääntömääräinen kotipaikka on unionissa; g) ’pääomasitoumuksella’ tarkoitetaan mitä hyvänsä sitoumusta, jonka nojalla henkilöllä on velvollisuus hankkia intressi eurooppalaisesta yhteiskunnalliseen yrittäjyyteen erikoistuneesta rahastosta tai tehdä pääomasijoituksia eurooppalaiseen yhteiskunnalliseen yrittäjyyteen erikoistuneeseen rahastoon; h) ’eurooppalaisen yhteiskunnalliseen yrittäjyyteen erikoistuneen rahaston hoitajalla’ tarkoitetaan oikeushenkilöä, jonka säännöllisenä liiketoimena on ainakin yhden eurooppalaisen yhteiskunnalliseen yrittäjyyteen erikoistuneen rahaston hoitaminen; i) ’kotijäsenvaltiolla’ tarkoitetaan jäsenvaltiota, jossa eurooppalaisen yhteiskunnalliseen yrittäjyyteen erikoistuneen rahaston hoitajalla on kotipaikka tai sääntömääräinen kotipaikka; j) ’isäntäjäsenvaltiolla’ tarkoitetaan jäsenvaltiota, joka ei ole kotijäsenvaltio ja jossa eurooppalaisen yhteiskunnalliseen yrittäjyyteen erikoistuneen rahaston hoitaja markkinoi eurooppalaisia yhteiskunnalliseen yrittäjyyteen erikoistuneita rahastoja tämän asetuksen mukaisesti; k) ’toimivaltaisella viranomaisella’ tarkoitetaan kansallista viranomaista, jonka kotijäsenvaltio nimeää lailla tai asetuksella ottamaan tehtäväkseen 2 artiklan 1 kohdassa tarkoitettujen yhteissijoitusyritysten hoitajien rekisteröinnin. 2. Komissiolle annetaan valtuudet hyväksyä 24 artiklassa tarkoitettuja delegoituja säädöksiä, joilla määritellään ne tuotteet tai palvelut sekä tuotteiden tai palveluiden tuotantomenetelmät, jotka ovat tämän artiklan 1 kohdan d alakohdan i alakohdassa mainitun yhteiskunnallisen tavoitteeseen soveltuvia ottaen huomioon vaatimuksen täyttävien salkkuyritysten erilaisuuden sekä tilanteet, joissa voittoja voidaan jakaa omistajille ja sijoittajille. LUKU II EUROOPPALAISEN YHTEISKUNNALLISEEN YRITTÄJYYTEEN ERIKOISTUNEEN RAHASTON NIMITYKSEN KÄYTÖN EHDOT 4 artikla Tässä luvussa vahvistetut vaatimukset täyttävät eurooppalaisten yhteiskunnalliseen yrittäjyyteen erikoistuneiden rahastojen hoitajat voivat käyttää nimitystä ”eurooppalainen yhteiskunnalliseen yrittäjyyteen erikoistunut rahasto” markkinoidessaan eurooppalaisia yhteiskunnalliseen yrittäjyyteen erikoistuneita rahastoja kaikkialla unionin alueella. 5 artikla 1. Eurooppalaisen yhteiskunnalliseen yrittäjyyteen erikoistuneen rahaston hoitajan on varmistettava, että muita kuin vaatimukset täyttäviä sijoituskohteita hankittaessa enintään 30 prosenttia eurooppalaisen yhteiskunnalliseen yrittäjyyteen erikoistuneen rahaston yhteenlasketuista pääomasijoituksista ja maksamattomista pääomasitoumuksista käytetään muiden kuin vaatimukset täyttävien sijoitusten hankintaan; tätä rajaa laskettaessa ei kuitenkaan oteta huomioon lyhytaikaisia käteisvaroja. 2. Eurooppalaisen yhteiskunnalliseen yrittäjyyteen erikoistuneen rahaston hoitaja ei saa ottaa luottoa, laskea liikkeeseen velkaobligaatioita tai antaa takuita eurooppalaisen yhteiskunnalliseen yrittäjyyteen erikoistuneen rahaston tasolla, eikä eurooppalaisen yhteiskunnalliseen yrittäjyyteen erikoistuneen rahaston tasolla käyttää mitään menetelmää, jolla rahaston riskiä lisätään joko ottamalla lainaksi rahaa tai arvopapereita, rahoitusjohdannaisia käyttämällä tai millään muulla tavalla. 3. Artiklan 2 kohdan kielto ei kuitenkaan koske enintään 120 kalenterivuorokauden mittaiselle ajanjaksolle otettuja luottoja, joiden tarkoituksena on antaa maksuvalmiutta sijoittajien pääomasijoitusten maksamisen ja näiden varojen saamisen välillä. 6 artikla Eurooppalaisten yhteiskunnalliseen yrittäjyyteen erikoistuneiden rahastojen hoitajat saavat markkinoida hallinnoimiensa eurooppalaisten yhteiskunnalliseen yrittäjyyteen erikoistuneiden rahastojen osakkeita ja osuuksia ainoastaan sellaisille sijoittajille, joiden katsotaan olevan ammattimaisia asiakkaita direktiivin 2004/39/EY liitteessä II olevan I jakson mukaisesti tai joita voidaan pyynnöstä pitää sellaisina direktiivin 2004/39/EY liitteessä II olevan II jakson mukaisesti, tai muille sijoittajille, jos a) kyseiset muut sijoittajat sitoutuvat sijoittamaan vähintään 100 000 euroa; b) kyseiset muut sijoittajat ilmoittavat kirjallisesti sijoitussitoumuksesta tehtävästä sopimuksesta erillisellä asiakirjalla, että he ovat tietoisia suunniteltuun sitoumukseen liittyvistä riskeistä; c) eurooppalaisen yhteiskunnalliseen yrittäjyyteen erikoistuneen rahaston hoitaja arvioi sijoittajan asiantuntemuksen, kokemuksen ja tiedot otaksumatta, että sijoittajalla on sellaista markkinoita koskevaa tietoa ja kokemusta, mitä direktiivin 2004/39/EY liitteessä II olevassa I jaksossa luetelluilla sijoittajilla on; d) eurooppalaisen yhteiskunnalliseen yrittäjyyteen erikoistuneen rahaston hoitaja on riittävässä määrin vakuuttunut suunnitellun sitoumuksen luonteen perusteella, että sijoittaja kykenee tekemään omat sijoituspäätöksensä ja ymmärtää niihin liittyvät riskit, ja että tällainen sitoumus on kyseisen kaltaiselle sijoittajalle sopiva; e) eurooppalaisen yhteiskunnalliseen yrittäjyyteen erikoistuneen rahaston hoitaja vahvistaa kirjallisesti, että hän on tehnyt c kohdassa mainitun arvioinnin ja tullut d kohdassa mainittuun johtopäätökseen. 7 artikla Suhteessa hoitamaansa rahastoon on eurooppalaisten yhteiskunnalliseen yrittäjyyteen erikoistuneiden rahastojen hoitajan a) toimittava pätevästi, varovasti ja huolellisesti; b) käytettävä asianmukaisia toimia ja menettelyitä estääkseen väärinkäytökset, joiden voidaan kohtuudella odottaa vaikuttavan sijoittajien sekä vaatimukset täyttävien salkkuyritysten etuihin; c) harjoitettava liiketoimintaa siten, että ne edistävät hoitamiensa eurooppalaiseen yhteiskunnalliseen yrittäjyyteen erikoistuneiden rahastojen ja niiden sijoittajien etua sekä markkinoiden häiriöttömyyttä. d) noudatettava suurta huolellisuutta vaatimukset täyttävien salkkuyritysten sijoitusten valinnassa ja jatkuvassa seurannassa; e) tunnettava riittävässä määrin vaatimukset täyttävät salkkuyritykset, joihin ne sijoittavat. 8 artikla 1. Eurooppalaisten yhteiskunnalliseen yrittäjyyteen erikoistuneiden rahastojen hoitajien on tunnistettava eturistiriidat ja pyrittävä välttämään niitä, ja ellei niitä kyetä välttämään, hallittava ja seurattava eturistiriitoja ja 4 kohdan mukaisesti annettava niistä tietoa, jotta niitä estetään vaikuttamasta haitallisesti eurooppalaisten yhteiskunnalliseen yrittäjyyteen erikoistuneiden rahastojen ja niiden sijoittajien etuihin ja jotta voidaan varmistaa, että rahastojen hoitajien hallinnoimia eurooppalaisia yhteiskunnalliseen yrittäjyyteen erikoistuneita rahastoja kohdellaan oikeudenmukaisesti. 2. Eurooppalaisten yhteiskunnalliseen yrittäjyyteen erikoistuneiden rahastojen hoitajien on erityisesti tunnistettava sellaiset eturistiriidat, joita saattaa syntyä seuraavien osapuolten välille: a) eurooppalaisten yhteiskunnalliseen yrittäjyyteen erikoistuneiden rahastojen hoitajat, henkilöt, jotka tosiasiallisesti hoitavat eurooppalaisten yhteiskunnalliseen yrittäjyyteen erikoistuneiden rahastojen hoitajien liiketoimintaa, työntekijät tai muut henkilöt, jotka suoraan tai epäsuorasti käyttävät valtaa eurooppalaisen yhteiskunnalliseen yrittäjyyteen erikoistuneen rahaston hoitajaan nähden tai johon tämä käyttää valtaa, sekä eurooppalaisen yhteiskunnalliseen yrittäjyyteen erikoistuneen rahaston hoitajan hallinnoimat eurooppalaiset yhteiskunnalliseen yrittäjyyteen erikoistuneet rahastot tai näiden rahastojen sijoittajat; b) eurooppalainen yhteiskunnalliseen yrittäjyyteen erikoistunut rahasto tai tämän eurooppalaisen yhteiskunnalliseen yrittäjyyteen erikoistuneen rahaston sijoittajat sekä saman eurooppalaisen yhteiskunnalliseen yrittäjyyteen erikoistuneen rahaston hoitajan hallinnoima toinen eurooppalainen yhteiskunnalliseen yrittäjyyteen erikoistunut rahasto, tai tämän toisen eurooppalaisen yhteiskunnalliseen yrittäjyyteen erikoistuneen rahaston sijoittajat. 3. Eurooppalaisten yhteiskunnalliseen yrittäjyyteen erikoistuneiden rahastojen hoitajien on ylläpidettävä ja sovellettava tehokkaita organisatorisia ja hallinnollisia järjestelyjä, jotta ne kykenevät noudattamaan 1 ja 2 kohdassa säädettyjä vaatimuksia. 4. Artiklan 1 kohdassa mainituista eturistiriidoista on ilmoitettava, kun eurooppalaisen yhteiskunnalliseen yrittäjyyteen erikoistuneen rahaston hoitajan eturistiriitojen tunnistamiseksi, ehkäisemiseksi, hallitsemiseksi ja seuraamiseksi käyttöön ottamat organisaatiojärjestelyt eivät riitä kohtuullisen luotettavasti varmistamaan, että sijoittajien eduille aiheutuvan vahingon riski voidaan estää. Eurooppalaisten yhteiskunnalliseen yrittäjyyteen erikoistuneiden rahastojen hoitajien on selvästi ilmoitettava sijoittajille eturistiriitojen yleinen luonne tai lähteet, ennen kuin ryhtyvät liiketoimiin näiden puolesta. 5. Komissiolle annetaan valta hyväksyä 24 artiklassa tarkoitettuja delegoituja säädöksiä, joilla määritellään tarkemmin a) tämän artiklan 2 kohdassa tarkoitettujen eturistiriitojen tyypit; b) toimenpiteet, jotka eurooppalaisten yhteiskunnalliseen yrittäjyyteen erikoistuneiden rahastojen hoitajien odotetaan toteuttavan rakenteita, organisaatiota ja hallintoa koskevien menettelyjen osalta eturistiriitojen tunnistamiseksi, ehkäisemiseksi, hallitsemiseksi, seuraamiseksi ja ilmoittamiseksi. 9 artikla 1. Eurooppalaisten yhteiskunnalliseen yrittäjyyteen erikoistuneiden rahastojen hoitajien on kaikkia hoitamiaan rahastoja varten otettava käyttöön menettelyt, joilla mitataan ja seurataan sitä, missä määrin vaatimukset täyttävät salkkuyritykset, joihin eurooppalainen yhteiskunnalliseen yrittäjyyteen erikoistunut rahasto on sijoittanut, saavuttavat sitoumuksensa mukaiset myönteiset yhteiskunnalliset vaikutukset. 2. Komissiolle annetaan valtuudet hyväksyä 24 artiklassa tarkoitettuja delegoituja säädöksiä, joissa määritellään tämän artiklan 1 kohdassa mainittujen menettelyjen yksityiskohdat erilaisiin vaatimukset täyttäviin salkkuyrityksiin liittyen. 10 artikla Eurooppalaisten yhteiskunnalliseen yrittäjyyteen erikoistuneiden rahastojen hoitajilla on aina oltava käytössään riittävästi omia varoja sekä eurooppalaisen yhteiskunnalliseen yrittäjyyteen erikoistuneen rahaston asianmukaisen hallinnoinnin kannalta riittävät tekniset ja henkilöstöresurssit. 11 artikla Varojen arvottamista koskevat säännöt vahvistetaan eurooppalaisen yhteiskunnalliseen yrittäjyyteen erikoistuneen rahaston perustamisasiakirjoissa. 12 artikla 1. Eurooppalaisten yhteiskunnalliseen yrittäjyyteen erikoistuneiden rahastojen hoitajien on saatettava kotijäsenvaltion toimivaltaisen viranomaisen saataville vuosikertomus jokaisesta hallinnoimastaan eurooppalaisesta yhteiskunnalliseen yrittäjyyteen erikoistuneesta rahastosta enintään kuuden kuukauden kuluttua tilikauden päättymisestä. Kertomuksessa on selostettava rahaston salkun koostumus sekä sen toiminta kuluneen vuoden aikana. Kertomukseen on liitettävä myös eurooppalaisen yhteiskunnalliseen yrittäjyyteen erikoistuneen rahaston tarkastettu tilikirjanpito. Kertomus on laadittava voimassa olevien tilinpäätösstandardien sekä eurooppalaisen yhteiskunnalliseen yrittäjyyteen erikoistuneen rahaston hoitajan ja sijoittajien keskenään sopimien ehtojen mukaisesti. Eurooppalaisen yhteiskunnalliseen yrittäjyyteen erikoistuneen rahaston hoitajan on pyynnöstä luovutettava vuosikertomus sijoittajille. Eurooppalaisten yhteiskunnalliseen yrittäjyyteen erikoistuneiden rahastojen hoitajat ja sijoittajat voivat lisäksi sopia keskenään muunlaisesta tiedottamisesta. 2. Vuosikertomuksessa on esitettävä vähintään seuraavat tiedot: a) tarvittavalla tarkkuudella ilmoitetut tiedot sijoituspolitiikan avulla aikaansaaduista yhteiskunnallisista kokonaistuloksista sekä näiden tulosten mittaamisessa käytetyistä menetelmistä; b) lausunto, josta käyvät ilmi mahdolliset luopumiset vaatimukset täyttävistä salkkuyrityksistä; c) ilmoitus siitä, tapahtuiko eurooppalaisen yhteiskunnalliseen yrittäjyyteen erikoistuneen rahaston muista sellaisista sijoituskohteista luopuminen, joita ei ole investoitu vaatimukset täyttäviin salkkuyrityksiin, 13 artiklan 1 kohdan e alakohdassa mainittujen kriteerien mukaisesti; d) yhteenveto niistä toimista, joihin eurooppalaisen yhteiskunnalliseen yrittäjyyteen erikoistuneen rahaston hoitaja on ryhtynyt 13 artiklan 1 kohdan k alakohdassa mainittujen vaatimukset täyttävien salkkuyritysten suhteen. 3. Jos eurooppalaisen yhteiskunnalliseen yrittäjyyteen erikoistuneen rahaston hoitajalla on velvollisuus julkaista rahastoa koskeva vuositilinpäätös Euroopan parlamentin ja neuvoston direktiivin 2004/109/EY[14] 4 artiklan mukaisesti, voidaan tämän artiklan 1 ja 2 kohdassa mainitut tiedot antaa joko erikseen tai vuositilinpäätöksen lisäosana. 13 artikla 1. Eurooppalaisten yhteiskunnalliseen yrittäjyyteen erikoistuneiden rahastojen hoitajien on annettava sijoittajille tietoa ainakin seuraavista seikoista ennen sijoituspäätöksen tekemistä: a) eurooppalaisen yhteiskunnalliseen yrittäjyyteen erikoistuneen rahaston hoitajan sekä kaikkien muiden eurooppalaisen yhteiskunnalliseen yrittäjyyteen erikoistuneen rahaston hoitajan palkkaamien rahastojen hallinnoinnissa toimivien palveluntarjoajien henkilöllisyys ja kuvaus näiden henkilöiden tehtävistä; b) kuvaus eurooppalaisen yhteiskunnalliseen yrittäjyyteen erikoistuneen rahaston sijoitusstrategiasta ja -tavoitteista, mukaan lukien kuvaus vaatimukset täyttävien salkkuyritysten tyypeistä sekä niiden tunnistamisessa käytetyistä menettelyistä ja kriteereistä, rahaston mahdollisesti käyttämistä sijoitustekniikoista sekä kaikista soveltuvista sijoittamista koskevista rajoituksista; c) myönteiset yhteiskunnalliset vaikutukset, joihin eurooppalaisen yhteiskunnalliseen yrittäjyyteen erikoistuneen rahaston sijoituspolitiikalla tähdätään, sekä mahdollisuuksien mukaan ennusteita näistä tuloksista sekä tietoa aiemmista tällä alueella saavutetuista tuloksista; d) menetelmät, joita yhteiskunnallisten vaikutusten mittaamisessa käytetään; e) kuvaus muista sijoituskohteista kuin vaatimukset täyttävistä salkkuyrityksistä sekä menettelystä ja kriteereistä, joita näiden sijoituskohteiden valinnassa käytetään, ellei kyse ole käteisvaroista; f) kuvaus eurooppalaisen yhteiskunnalliseen yrittäjyyteen erikoistuneen rahaston riskiprofiilista sekä kaikista rahaston mahdollisiin sijoituskohteisiin sekä mahdollisesti käytettäviin sijoitustekniikoihin liittyvistä riskeistä; g) kuvaus eurooppalaisen yhteiskunnalliseen yrittäjyyteen erikoistuneen rahaston sijoituskohteiden hinnoittelussa käytetystä arvottamismenettelystä, mukaan lukien menetelmät, joita käytetään vaatimukset täyttävien salkkuyritysten arvottamisessa; h) kuvaus kaikista sellaisista maksuista ja kuluista, jotka koituvat suoraan tai välillisesti sijoittajien maksettaviksi, sekä niiden enimmäismääristä; i) kuvaus siitä, miten eurooppalaisen yhteiskunnalliseen yrittäjyyteen erikoistuneen rahaston hoitajan saama korvaus lasketaan; j) eurooppalaisen yhteiskunnalliseen yrittäjyyteen erikoistuneen rahaston aikaisemman toiminnan tulokset, jos ne ovat saatavilla; k) liiketoiminnan tukipalvelut ja muut tukitoimet, joita eurooppalaisen yhteiskunnalliseen yrittäjyyteen erikoistuneen rahaston hoitaja tarjoaa tai joita hän on kolmansien osapuolten välityksellä järjestänyt, joiden tarkoituksena on helpottaa niiden vaatimukset täyttävien salkkuyritysten kehitystä, kasvua tai muun toiminnan jatkumista, joihin eurooppalainen yhteiskunnalliseen yrittäjyyteen erikoistunut rahasto sijoittaa, tai jos tällaisia palveluita tai toimia ei tarjota, selvitys syistä; l) kuvaus menettelyistä, joilla eurooppalainen yhteiskunnalliseen yrittäjyyteen erikoistunut rahasto voi muuttaa sijoitusstrategiaansa tai ‑politiikkaansa tai molempia. 2. Kaiken 1 kohdassa tarkoitetun tiedon on oltava tasapuolista ja selkeää, eikä se saa olla harhaanjohtavaa. Tiedot on pidettävä ajan tasalla ja tarkistettava säännöllisesti. 3. Jos eurooppalaisen yhteiskunnalliseen yrittäjyyteen erikoistuneen rahaston hoitajalta edellytetään tarjousesitteen julkaisemista Euroopan parlamentin ja neuvoston direktiivin 2003/71/EY[15] tai eurooppalaisia yhteiskunnalliseen yrittäjyyteen erikoistuneita rahastoja koskevan kansallisen lainsäädännön nojalla, voidaan tämän artiklan 1 kohdassa tarkoitetut tiedot antaa joko erikseen tai tarjousesitteen osana. 4. Komissiolle annetaan valta hyväksyä 24 artiklassa tarkoitettuja delegoituja säädöksiä, joilla määritellään tarkemmin a) tämän artiklan 1 kohdan b–e ja k alakohdissa tarkoitettujen tietojen sisältö; b) miten tämän artiklan 1 kohdan b–e ja k alakohdissa tarkoitetut tiedot esitetään yhdenmukaisella tavalla, jotta varmistetaan niiden mahdollisimman hyvä vertailtavuus. LUKU III VALVONTA JA HALLINNOLLINEN YHTEISTYÖ 14 artikla 1. Eurooppalaisten yhteiskunnalliseen yrittäjyyteen erikoistuneiden rahastojen hoitajien, jotka aikovat rahastojensa markkinoinnissa käyttää eurooppalaisen yhteiskunnalliseen yrittäjyyteen erikoistuneen rahaston nimitystä, on ilmoitettava tästä aikomuksestaan kotijäsenvaltionsa toimivaltaiselle viranomaiselle ja toimitettava seuraavat tiedot: a) niiden henkilöiden nimet, jotka tosiasiallisesti hoitavat eurooppalaisten yhteiskunnalliseen yrittäjyyteen erikoistuneiden rahastojen liiketoimintaa; b) niiden eurooppalaisten yhteiskunnalliseen yrittäjyyteen erikoistuneiden rahastojen nimet, joiden osakkeet tai osuudet ovat markkinoinnin kohteena, sekä niiden sijoitusstrategiat; c) tietoa järjestelyistä, joita on tehty II luvun vaatimusten täyttämiseksi; d) luettelo jäsenvaltioista, joissa eurooppalaisen yhteiskunnalliseen yrittäjyyteen erikoistuneen rahaston hoitaja aikoo kutakin rahastoa markkinoida. 2. Kotijäsenvaltion toimivaltainen viranomainen saa rekisteröidä eurooppalaisen yhteiskunnalliseen yrittäjyyteen erikoistuneen rahaston hoitajan vain jos se katsoo, että seuraavat ehdot täyttyvät: a) kaikki 1 kohdassa edellytetyt tiedot on toimitettu, ja b) artiklan 1 kohdan c alakohdan mukaisesti ilmoitetut järjestelyt ovat II luvun vaatimusten täyttämisen kannalta sopivia. 3. Rekisteröinti on voimassa koko unionin alueella, ja sen turvin eurooppalaisten yhteiskunnalliseen yrittäjyyteen erikoistuneiden rahastojen hoitajat voivat markkinoida rahastoja eurooppalaisten yhteiskunnalliseen yrittäjyyteen erikoistuneiden rahastojen nimellä kaikkialla unionissa. 15 artikla Eurooppalaisen yhteiskunnalliseen yrittäjyyteen erikoistuneen rahaston hoitajan on saatettava ajan tasalle kotijäsenvaltion toimivaltaiselle viranomaiselle toimitetut tiedot, jos rahaston hoitaja aikoo a) markkinoida uutta eurooppalaista yhteiskunnalliseen yrittäjyyteen erikoistunutta rahastoa; b) markkinoida olemassa olevaa eurooppalaista yhteiskunnalliseen yrittäjyyteen erikoistunutta rahastoa jäsenvaltiossa, jota ei ole mainittu 14 artiklan 1 kohdan d alakohdassa tarkoitetussa luettelossa. 16 artikla 1. Kun eurooppalaisen yhteiskunnalliseen yrittäjyyteen erikoistuneen rahaston hoitaja on rekisteröity, on kotijäsenvaltion toimivaltaisen viranomaisen ilmoitettava rekisteröinnistä välittömästi tämän asetuksen 14 artiklan 1 kohdan d alakohdassa tarkoitetuille jäsenvaltioille sekä EAMV:lle. 2. Asetuksen 14 artiklan 1 kohdan d alakohdassa tarkoitetun isäntäjäsenvaltion ei pidä kohdistaa 14 artiklan mukaisesti rekisteröityyn eurooppalaisen yhteiskunnalliseen yrittäjyyteen erikoistuneen rahaston hoitajaan mitään rahastojen markkinointiin liittyviä vaatimuksia tai hallinnollisia menettelyitä, eikä heidän pidä vaatia markkinoinnilta minkäänlaista hyväksyntää ennen sen aloittamista. 3. Tämän artiklan yhtenäisen soveltamisen varmistamiseksi EAMV laatii teknisten täytäntöönpanostandardien luonnoksia määritelläkseen ilmoituksessa käytettävän muodon. 4. EAMV toimittaa nämä teknisten täytäntöönpanostandardien luonnokset komissiolle viimeistään [lisää päivämäärä tähän]. 5. Komissiolle siirretään valta hyväksyä 3 kohdassa tarkoitetut tekniset täytäntöönpanostandardit asetuksen (EU) N:o 1095/2010[16] 15 artiklassa vahvistetun menettelyn mukaisesti. 17 artikla EAMV ylläpitää internetissä julkisesti saatavana olevaa keskitettyä tietokantaa, jossa luetellaan kaikki tämän asetuksen mukaisesti unionin alueella rekisteröidyt eurooppalaisten yhteiskunnalliseen yrittäjyyteen erikoistuneiden rahastojen hoitajat. 18 artikla Kotijäsenvaltion toimivaltainen viranomainen valvoo tässä asetuksessa vahvistettujen vaatimusten noudattamista. 19 artikla Toimivaltaisille viranomaisille on annettava kansallista lainsäädäntöä noudattaen kaikki valvonta- ja tutkintavaltuudet, jotka ovat tarpeen niille uskottujen tehtävien hoitamiseksi. Niille on annettava erityisesti seuraavat valtuudet: a) oikeus pyytää tutustumista kaikkiin asiakirjoihin niiden muodosta riippumatta ja saada tai ottaa niistä jäljennös; b) oikeus pyytää eurooppalaisen yhteiskunnalliseen yrittäjyyteen erikoistuneen rahaston hoitajaa antamaan tietoja viivytyksettä; c) oikeus pyytää tietoja keneltä tahansa eurooppalaisen yhteiskunnalliseen yrittäjyyteen erikoistuneen rahaston hoitajan tai rahaston toimintaan liittyvältä henkilöltä; d) oikeus tehdä tarkastuksia yrityksen ilmoittaen tai ilmoittamatta etukäteen; e) oikeus varmistaa asianmukaisilla toimenpiteillä, että eurooppalaisen yhteiskunnalliseen yrittäjyyteen erikoistuneen rahaston hoitaja noudattaa edelleen tämän asetuksen määräyksiä; f) oikeus antaa määräys, jolla varmistetaan, että eurooppalaisen yhteiskunnalliseen yrittäjyyteen erikoistuneen rahaston hoitaja noudattaa tämän asetuksen määräyksiä ja pidättäytyy tekemästä uudelleen mitään sellaista, joka voidaan katsoa tämän asetuksen rikkomiseksi. 20 artikla 1. Jäsenvaltioiden on annettava sääntöjä tämän asetuksen rikkomisesta määrättävistä toimenpiteistä ja seuraamuksista ja ryhdyttävä kaikkiin tarvittaviin toimenpiteisiin niiden täytäntöönpanon varmistamiseksi. Säädettyjen seuraamusten ja toimenpiteiden on oltava tehokkaita, oikeasuhteisia ja varoittavia. 2. Jäsenvaltioiden on ilmoitettava 1 kohdassa tarkoitetuista säännöksistä komissiolle ja EAMV:lle viimeistään [24 kuukautta tämän asetuksen voimaantulon jälkeen]. Niiden on ilmoitettava komissiolle ja EAMV:lle viipymättä kaikista kyseisten säännösten muutoksista. 21 artikla 1. Kotijäsenvaltion toimivaltaisen viranomaisen on ryhdyttävä 2 kohdassa tarkoitettuihin toimenpiteisiin, jos eurooppalaisen yhteiskunnalliseen yrittäjyyteen erikoistuneen rahaston hoitaja a) ei noudata 5 artiklassa säädettyjä salkun koostumusta koskevia vaatimuksia; b) ei markkinoi eurooppalaista yhteiskunnalliseen yrittäjyyteen erikoistunutta rahastoa 6 artiklassa tarkoitetuille vaatimukset täyttäville sijoittajille; c) käyttää eurooppalaiseen yhteiskunnalliseen yrittäjyyteen erikoistuneen rahaston nimitystä, vaikkei sen kotijäsenvaltion toimivaltainen viranomainen ole rekisteröinyt sitä 14 artiklan mukaisesti. 2. Artiklan 1 kohdassa tarkoitetuissa tapauksissa kotijäsenvaltion toimivaltaisen viranomaisen on tarpeen mukaan a) kiellettävä rahaston hoitajalta eurooppalaisen yhteiskunnalliseen yrittäjyyteen erikoistuneen rahaston nimityksen käyttö yhden tai useamman eurooppalaisen yhteiskunnalliseen yrittäjyyteen erikoistuneen rahaston markkinoinnissa; b) poistettava eurooppalaisen yhteiskunnalliseen yrittäjyyteen erikoistuneen rahaston hoitaja rekisteristä. 3. Kotijäsenvaltion toimivaltaisten viranomaisten on tiedotettava 14 artiklan 1 kohdan d alakohdan mukaisesti ilmoitetuille isäntäjäsenvaltioiden toimivaltaisille viranomaisille eurooppalaisen yhteiskunnalliseen yrittäjyyteen erikoistuneen rahaston hoitajan poistamisesta tämän artiklan 1 kohdan b alakohdassa mainitusta rekisteristä. 4. Oikeus markkinoida yhtä tai useampaa eurooppalaista yhteiskunnalliseen yrittäjyyteen erikoistunutta rahastoa eurooppalaisen yhteiskunnalliseen yrittäjyyteen erikoistuneen rahaston nimikkeellä päättyy välittömästi siitä päivästä alkaen, jolloin toimivaltainen viranomainen on tehnyt 2 kohdan a tai b alakohdassa mainitun päätöksen. 22 artikla 1. Toimivaltaiset viranomaiset ja EAMV tekevät yhteistyötä aina, kun niiden tässä asetuksessa säädettyjen tehtävien suorittaminen sitä vaatii. 2. Niiden on vaihdettava keskenään kaikkia tietoja ja kaikkia asiakirjoja, jotka ovat tähän asetukseen kohdistuvien rikkomusten tunnistamisen ja korjaamisen kannalta tarpeen. 23 artikla 1. Kaikkia toimivaltaisten viranomaisten tai EAMV:n palveluksessa tällä hetkellä tai aiemmin olleita henkilöitä sekä toimivaltaisten viranomaisten ja EAMV:n ohjaamia tilintarkastajia ja asiantuntijoita sitoo vaitiolovelvollisuus. Mitään näiden henkilöiden tehtäviään täyttäessään tietoonsa saamaa luottamuksellista tietoa ei saa paljastaa yhdellekään henkilölle eikä millekään viranomaiselle, paitsi sellaisessa tiivistetyssä tai kootussa muodossa, josta yksittäisiä eurooppalaisten yhteiskunnalliseen yrittäjyyteen erikoistuneiden rahastojen hoitajia tai rahastoja ei ole mahdollista tunnistaa, sanotun kuitenkaan rajoittamatta rikoslainsäädännön soveltamisalaan kuuluvia tapauksia ja tässä asetuksessa säädettyjä menettelyitä. 2. Jäsenvaltioiden toimivaltaisia viranomaisia tai EAMV:tä ei saa estää vaihtamasta tietoja tämän asetuksen tai muun eurooppalaisten yhteiskunnalliseen yrittäjyyteen erikoistuneiden rahastojen hoitajia tai rahastoja koskevan unionin lainsäädännön nojalla. 3. Toimivaltaiset viranomaiset ja EAMV voivat käyttää 1 kohdan mukaisesti saamiaan luottamuksellisia tietoja ainoastaan tehtäviensä suorituksessa sekä hallinnollisia ja oikeudellisia menettelyjä varten. IV LUKU SIIRTYMÄ- JA LOPPUSÄÄNNÖKSET 24 artikla 1. Komissiolle siirrettyyn valtaan antaa delegoituja säädöksiä sovelletaan tässä artiklassa asetettuja ehtoja. 2. Asetuksen 2 artiklan 3 kohdassa, 3 artiklan 2 kohdassa, 8 artiklan 5 kohdassa, 9 artiklan 2 kohdassa ja 13 artiklan 4 kohdassa mainittu säädösvalta siirretään komissiolle neljän vuoden ajaksi tämän asetuksen voimaantulopäivästä alkaen. Komissio esittää säädösvallan siirtämistä koskevan kertomuksen viimeistään yhdeksän kuukautta ennen neljän vuoden kauden päättymistä. Säädösvallan siirtoa jatketaan ilman eri toimenpiteitä samanpituisiksi kausiksi, jollei Euroopan parlamentti tai neuvosto vastusta tällaista jatkamista viimeistään kolme kuukautta ennen kunkin kauden päättymistä. 3. Euroopan parlamentti voi milloin tahoansa peruttaa asetuksen 2 artiklan 3 kohdassa, 3 kohdan 2 kohdassa, 8 artiklan 5 kohdassa, 9 artiklan 2 kohdassa ja 13 artiklan 4 kohdassa tarkoitetun säädösvallan siirron. Peruuttamispäätöksellä lopetetaan päätöksessä mainittu säädösvallan siirto. Peruutus tulee voimaan sitä päivää seuraavana päivänä, kun päätös on julkaistu Euroopan unionin virallisessa lehdessä, tai myöhempänä päätöksessä ilmoitettuna ajankohtana. Päätös ei vaikuta aiemmin annettujen delegoitujen säädösten voimassaoloon. 4. Heti kun komissio on hyväksynyt delegoidun säädöksen, se antaa säädöksen tiedoksi samanaikaisesti Euroopan parlamentille ja neuvostolle. 5. Delegoitu säädös tulee voimaan vain, jos Euroopan parlamentti tai neuvosto ei ole ilmoittanut vastustavansa sitä kahden kuukauden kuluessa siitä, kun säädöksestä on ilmoitettu Euroopan parlamentille tai neuvostolle, tai jos sekä Euroopan parlamentti että neuvosto ovat ennen kyseisen ajan päättymistä ilmoittaneet komissiolle, etteivät ne vastusta säädöstä. Kyseistä ajanjaksoa voidaan Euroopan parlamentin tai neuvoston aloitteesta jatkaa kahdella kuukaudella. 25 artikla 1. Komissio tarkastelee tätä asetusta uudelleen viimeistään neljän vuoden kuluttua asetuksen ensimmäisestä soveltamispäivästä lukien. Uudelleentarkasteluun sisältyy yleinen selvitys tämän asetuksen sääntöjen toiminnasta ja niiden soveltamisesta saaduista kokemuksista, mukaan luettuina a) se, miten paljon eurooppalaisten yhteiskunnalliseen yrittäjyyteen erikoistuneiden rahastojen hoitajat ovat käyttäneet eurooppalaisen yhteiskunnalliseen yrittäjyyteen erikoistuneen rahaston nimitystä joko omassa maassaan tai muissa jäsenvaltioissa; b) se, miten eurooppalaiset yhteiskunnalliseen yrittäjyyteen erikoistuneet rahastot ovat käyttäneet erilaisia vaatimukset täyttäviä sijoituksia ja miten tämä on vaikuttanut yhteiskunnallisten yritysten kehittymiseen eri puolilla unionia; c) vaatimukset täyttävien salkkuyritysten tunnistamiskriteerien käytännön soveltaminen sekä tämän vaikutus yhteiskunnallisten yritysten kehittymiseen eri puolilla unionia; d) tämän asetuksen soveltamisala, mukaan lukien 500 miljoonan euron kynnysarvo. 2. Komissio toimittaa EAMV:tä kuultuaan Euroopan parlamentille ja neuvostolle kertomuksen, johon kuuluu tarvittaessa säädösehdotus. 26 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan heinäkuun 22 päivästä 2013 alkaen, lukuun ottamatta 2 artiklan 3 kohtaa, 3 artiklan 2 kohtaa, 8 artiklan 5 kohtaa, 9 artiklan 2 kohtaa ja 13 artiklan 4 kohtaa, joita sovelletaan tämän asetuksen voimaantulopäivästä alkaen. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä Euroopan parlamentin puolesta Neuvoston puolesta Puhemies Puheenjohtaja [1] Englanniksi yhteiskunnallisista yrityksistä käytetään lakiteksteissä selkeyden vuoksi nimitystä ”social undertakings” ja muissa yhteyksissä nimitystä ”social enterprises”. Useimmissa yhteyksissä voidaan käyttää kumpaa tahansa termiä. [2] Katso J. P. Morganin raportti Impact Investments: An Emerging Asset Class (”Vastuullinen sijoittaminen: nouseva omaisuusluokka”), 2011. [3] Suunnattu anti tarkoittaa tilannetta, jossa pääomaa hankitaan myymällä arvopapereita valikoitujen sijoittajien verrattain pienelle joukolle. Suunnatussa annissa mukana olevat sijoittajat ovat yleensä suuria pankkeja, sijoitusrahastoja, vakuutusyhtiöitä ja eläkerahastoja. Suunnatun annin vastakohta on yleisöanti, jossa arvopapereita tarjotaan ostettavaksi avoimilla markkinoilla. [4] http://eur-lex.europa.eu/LexUriServ/LexUriServ.do?uri=COM:2011:0206:FIN:FI:PDF [5] Katso http://ec.europa.eu/internal_market/investment/social_investment_funds_en.htm. [6] EUVL C , , s. . [7] EUVL C , , s. . [8] EUVL L 302, 17.11.2009, s. 32. [9] EUVL L 174, 1.7.2011, s. 1. [10] EUVL L 145, 30.4.2004, s. 1. [11] EUVL L 331, 15.12.2010, s. 84. [12] EYVL L 281, 23.11.1995, s. 31. [13] EYVL L 8, 12.1.2001, s. 1. [14] EYVL L 390, 31.12.2004, s. 38. [15] EUVL L 345, 31.12.2003, s. 64. [16] EUVL L 331, 15.12.2010, s. 84.